Skrifennow: Ebrenn y'n Nos mis-Genver 2016\nEbrenn y'n Nos mis-Genver 2016\nThe following is a rather delayed version of Ebrenn y'n Nos (Sky at Night in Cornish) that I wrote for January 2016. Apologies that much of the observational infomation is already out of date. I have made a basic recording of it here. I will skip February and hopefully will have a version in time for March.\nDydh da ha bledhen nowydh da. Ottomma rann “Ebrenn y'n nos” mis-Genver.\nAn dydhyow a wra hirhe dres an mis-ma, wosa howlsav an gwav yn mis-Kevardhu.\nDiworth Karn Bre, dy' kalann bledhen howldrevel o 0820 ha'n howlsedhes 1628. Dhe benn mis-Genver y fydh 0758 ha 1714. Y fydh a-dro dhe unn our moy a wolow dhydh.\nHag an nosow hir hwath yma spas lowr yn gorthugher gweles an sterennow.\nY'n ebrenn gorthugher an mis ma, yma rann Fordh Sen Jamys neb yw gelwys “The Milky Way” yn Sowsnek. Mars yw ebrenn tewl genes, y hyll'ta gweles band golow a-dreus an ebrenn, hemm yw milyow a ster y'gan galaksi.\nYma nebes bagas ster kepar ha M45 (an Pleiades), ha'n Hyades yn ranneves Taurus, M35 yn Gemini, ha M44 yn Cancer. Mars yw diwlagatell dhis, yns i dhe les aga gweles drestans.\nYn ranneves Orion, yma neppyth pur dhe les, yma an Niwl-ster Meur Orion, M42. Yth yw yn rann isella an rannneves, a-dro dhe nebes ster gelwys 'an kledha Orion'. An niwl-ster ma yw 'meythrinva' ster, ha sterennow gwrys a gass hidrogen ha helium. Yth yw gweladow dre dhewlagas nooth, ha gwell yw y semlant dre diwlagatell po pellweler. Y liw yw neb gwyrdh yn pellweler, mes yn skeusennow, yth yw marthus rudh. An diffrans yw drefenn ny yll agan dewlagas gweles an rudh yn ta hag yw hi tewl, mes fylmow, po kameras bysyel a yll gweles an rudh gwell. An liw a dhos diworth elektron dhe movya dhe unn nivel dhe onan arall yn atom hidrojen. Hemm yw “Hydrogen-alpha” orth 656.28nm yn rann rudh spektrum elektromagnetek.\nSkeusenn an Dydh Steronieth\nYow a wra sevel a-dro dhe deg our ha hanter yn gorthugher ha bos ughel yn ebrenn bora. An gwella mis dh'y weles an blydhen ma yw Meurth hag ev ughel yn soth a-dro dhe hanternos.\nMeurth a wra sevel a-dro dhe 2 eur myttin, hag yw yn rannneves Virgo. Ev a wra diskwedhes yn ta mis Me.\nGwener ha Sadorn yw yn ebrenn bora ynwedh mes isella ha moy ogas dhe'n howl. Mergher yw gweladow isel yn bora hag yw possybl gweles pymp planet: Mergher, Gwener, Meurth, Yow ha Sadorn dhe'n keth prys. Henn yw possybl diwettha seythun mis-Genver ha kynsa seythun mis-Hwevrer, Mergher a wra movya uskis hag yw gwelys moy ogas dhe'n howl diwettha yn mis-Hwevrer.\nkwartron diwettha o 2a mis-Genver, loor nowydh 10ves mis-Genver, kwartron kynsa 17ves ha loor leun 24a, ha kwartron diwettha 31ves mis-Genver.\nYth esa lonch fusenn gans negys privedh SpaceX a wra lonchya lorell Jason 3 17ves mis-Genver. Sewen a wrug an lonch hag an loerell a wra musura ughelder an keynvor dre radar. http://spaceflightnow.com/2016/01/17/falcon-9-jason-3-mission-status-center/ An fusenn y honan o Falcon 9, yth esa an towl dhe dira an fusenn war skath-hir yn Keynvor Hebask, dhe wul an fusenn dasusadow. Soweth na wrug an tirans seweni hag onan an garrow-tira dhe fyllel ha fusenn dhe goedha war-nans. http://spaceflightnow.com/2016/01/18/spacex-narrowly-misses-booster-landing-at-sea/\nYth esa lonch lorell a wra keskomunya gans lorellow erell gans laser. Lorellow yn resegva isel a wra dannvon data dre laser dhe lorell yn resegva dorsevelyek, avel rann “European Data Relay System”. Dres henna, y hyll an dehwelyans data diworth lorellow bos gwellhes. http://spaceflightnow.com/2016/01/30/european-communications-relay-satellite-launched-by-proton-rocket/ http://www.pixalytics.com/supercharging_eo/\nBys nessa prys\nPosted by MawKernewek at 22:06\nLabels: astronomy, Ebrenn y'n Nos, kernewek


Compare Bible readings for 2 Samuel 21 in the ABK and the GNB - Bible Society\n2 Samuel21 ABK\nAn Gibeonysi a Dal Dial war Ji Sowl\n1Lemmyn yth esa divoetter yn dydhyow Davydh teyr blydhen, blydhen wosa blydhen; ytho Davydh a hwilas fas an ARLOEDH. Ha'n ARLOEDH a worthybis, ‘Yth yw drefenn Sowl, ha'y ji goesek, rag ev dhe worra an Gibeonysi dhe'n mernans.’ 2Ytho an myghtern a elwis an Gibeonysi ha kewsel orta. (Lemmyn nyns esa an Gibeonysi mebyon Ysrael, mes dhiworth remenant an Amorysi; mebyon Ysrael re dosa dhedha dh'aga sparya, mes Sowl a hwilas aga distrui, drefenn y vos diwysyk rag mebyon Ysrael ha Yuda.) 3Davydh a leveris dhe'n Gibeonysi, ‘Pandr'a wrav ragowgh? Fatell wrav vy dehwelyans, may fennigowgh eretons an ARLOEDH?’ 4An Gibeonysi a worthybis dhodho, ‘Ny vynnyn kavoes arghans nag owr dhiworth Sowl, na dhiworth y ji; na ny vynnyn gorra dhe'n mernans denvyth yn Ysrael.’ Yn-medh ev, ‘Pandr'a vynnowgh, my dhe wul ragowgh?’ 5I a worthybis dhe'n myghtern, ‘An gour neb a'gan diswrug, hag a dewlis towl dh'agan distrui ma na gyffyn tyller yn oll pow Ysrael, 6bedhes seyth a'y vebyon res dhyn, ha ni a's kreg yn-bann a-rag an ARLOEDH yn Gibea a Sowl, dewisys an ARLOEDH.’ Ha'n myghtern a leveris, ‘My a's re dhywgh.’\n7Mes an myghtern a sparyas Mefibosheth mab Yonathan mab Sowl, drefenn an ti a-rag an ARLOEDH esa yntredha, yntra Davydh ha Yonathan mab Sowl. 8Mes an myghtern a gemmeras dew vab Rispa myrgh Aya a dhineythis dhe Sowl, Armoni ha Mefibosheth; ha pymp mab Merab myrgh Sowl, a dhineythis dhe Adriel mab Barzillay an Meholathyas, 9hag ev a's ros yn leuv an Gibeonysi, hag i a's krogas yn-bann war an menydh a-rag an ARLOEDH. Oll seyth anedha a goedhas war-barth; I a veu gorrys dhe'n mernans yn kynsa dydhyow an drevas, yn dalleth trevas an heydh.\n10Ena Rispa myrgh Aya a gemmeras yskar ha'y lesa rygdhi hy honan war an garrek, dhiworth dalleth an drevas bys pan goedhas dowr war an korfow dhiworth an nevow; ha ny asas dhe bowes warnedha naneyl ydhyn an ayr dres dydh, na bestes gwyls dres nos. 11Pan veu derivys dhe Davydh an pyth a wrug Rispa myrgh Aya, iswreg Sowl, 12Davydh eth ha kemmeres eskern Sowl ha Yonathan y vab dhiworth gwer Yabesh-gilead, neb a's ladras dhiworth plen Beth-shan, le ma's krogas an Filistysi, wosa an Filistysi dhe weskel Sowl yn Gilboa. 13Ev a dhros eskern Sowl ha Yonathan y vab alena; hag i a guntellas eskern an re a veu kregys. 14Hag i a ynkleudhyas eskern Sowl ha Yonathan y vab yn tir Benyamin yn Sela, yn bedh Kish y das; hag i a wrug pup-tra a wrug an myghtern y erghi dhedha. Wosa henna, Duw a glewas pysadow rag an tir.\nBreselyow Erbynn an Filistysi\n15Yth esa bresel arta ynter an Filistysi hag Ysrael. Davydh eth yn-nans, ha'y wesyon ganso, hag i a werryas erbynn an Filistysi, ha Davydh a dheuth ha bos skwith. 16Hag Yshbi-benob, onan a vebyon an gewri, may feu poes y wuw trihans shekel a vrons, hag ev grogysys gans kledha nowydh, a brederis ev dhe ladha Davydh. 17Mes Abishay mab Seruya a'n gweresas ha gweskel an Filistyas ha'y ladha. Ena gwer Davydh a dos dhodho ha leverel, ‘Ny wre'ta mos yn-mes yn batel genen arta, ma na vydh lugarn Ysrael difeudhys.’\n18Wosa hemma, yth esa batel arta gans an Filistysi yn Gob; ena Sibbekay an Hushathyas a ladhas Saf, neb o onan a vebyon an gewri. 19Yth esa batel arta yn Gob gans an Filistysi; hag Elhanan mab Yaare-oregim an Bethlehemyas a ladhas Goliath an Gittyas, ha sheft y wuw o kepar ha gwelenn gwiader. 20Hag yth esa batel arall yn Gath, mayth esa gour pur vras a'n jevo war bub leuv hwegh bys, ha war bub droes hwegh bys-troes, peswar warn ugens yn niver; hag ev ynwedh a veu dineythys dhe'n gewri. 21Pan dhefias Ysrael, Yonathan mab Shimea broder Davydh a'n ladhas. 22An peswar ma a veu dineythys dhe'n gewri yn Gath, hag i a goedhas dre leuv Davydh, ha dre leuv y wesyon.


Bywderyow Klass Loundres\nKate Neale, esel a'n klass, a wrug an Areth Rosyer 2017. 'Nadelik Kenderow Jakka: Karolyow Kernewek yn Ostrali Deghow ha Kalifornia' selys war hy hwithrans PhD. Wosa klewes na allsa dos agan kowser restrys, Roger a wrug an Areth Rosyer 2018, 'Fatell y kwariir an Ordinalia, an kottha gwari a Vreten Veur'.\nMargh Elton, Stephen Gadd & Tony Hak a berformyas an ober komedi 'Spam' yn kernewek rag dew eseli a Vonti Python, yn fyw dhe'n dowlenn BBC 'The One Show' Roger a ostyas Dydh Hanaf an Bys, mayth eseli a'n klass a assayas dhe dherivas orth fit peldroes. Goslowewgh orth an sywyans omma. Ottomma an gerva peldroes.\nToni Hak re dreylyas Alys Der an Gweder-Mires gans Lewis Carroll hag a vydh dyllys warbarth gans Alys y'n Vro a Varthusyon gans Kesva An Taves Kernewek. Stephen Gadd a ostyas Dydh Tregedna yn y ji yn Bounds Green, gans kerdh y'n ranndir na. Goslowewgh orth derivadow a'n jydh.\nAn kynsa performyans a Vewnans Ke yn 500 blydhen, gans eseli a'n klass dhe'n Bennseythun Gernewek 2014 yn Tewynn Pleustri. Ottomma Owbra (Polin) ow padhya Teudhar (Margh) hag yma Ke (Roger) a-ves ow parkya y dir. Margh Trevethan (gans tamm gweres dhiworth Toni, Roger hag Arwyn) re dreylyas an lyver Tintin 'An Ynys Dhu' yn Gernewek - an kynsa y'n yeth. Y hyllir y brena dhiworth Dalen Kernow.\nOll an dus yw an gwella genes dhiworth Bora Brav re wrug gorrys yn fyw gans Tamara, Roger, Polin, Margh, Toni, Penny, Gari, Jackie, Philip & Hilary - ynwedh gans sterenn westores vryntin Elizabeth Stewart dhiworth Radyo Kernow - yn an sidi ma gans oll an keskows a'n lyver warnedhi. Y hyllir hy frena dhiworth Kowethas an Yeth Kernewek ha martesen Toni, mes y fydh res dhis govynn orto. Tri lyver Topsy ha Tim re beu treylys yn Kernewek gans Toni Hak (ynwedh lyver spot arall) drefenn aga bos an gwella lyvrow ganso, ha kotta fest ages Bresel ha Kres. Y hyllir aga frena dhiworth Kowethas an Yeth Kernewek hag onan po dew leow arall ynwedh, heb mar.\nEseli an klass a berformyas gwari Polin Prys 'Denladh y'n Orsedh' dhe'n Bennseythun Gernewek 2013 orth Tewynn Pleustri mis Ebril. Stephen Gadd (gans gweres dhiworth Tony Hak) re dreylyas an lyver fleghes 'Matthew ha'n Eskisyow Glaw' dhe Gernewek, hag y hyllir kavoes vershyon diwyethek Sowsnek/Kernewek rag Kindle orth an wiasva Amazon.\nRe beu dyllys gans an Gesva lyver Kernewek adhyskansek Polin Prys 'Bora Brav' yn ha Kernewek Kemmyn ha FSS, hag y hyllir y gavoes yn pub lyverji da. Perfeyth yw rag dallethoryon ha studhyoryon nivel kres a'n yeth. An Dhallethoryon!\nY feu hostys Dydh Tregedna gans Roger Courtenay dhe'y ji yn Dowr Kanada, Loundres, le mayth esa bywderyow yn arbennik kerdh y'n ranndir teythyek ha meur a garaoke a ganow aswonnys yn ta (ynwedh nebes le aswonnys) treylys yn Kernewek, lies anedha treylys gans Roger ha Margh Trevethan, a yll bos kevys y'n Lyver Kan Karaoke Maga. Tony Hak re dreylyas an lyver Bretonek 'Vyaj Owen' gans Armel Le Sec'h dhe Gernewek ha Sowsnek. Dyllys yw gans Kowethas an Yeth Kernewek.\nGwiasva gans Kernow1


Cornish (kw) : Template “language-selector” : Utopic (14.10) : Translations : language-selector package : Ubuntu\nTranslated and reviewed by Nicky Rowe on 2012-11-04\nTerrys yw database an medhelweyth\nNyns yw possybyl ynstallya po dilea medhelweyth. Gwrewgh usya an dyghtyer fardellow "Synaptic" po resek "sudo apt-get install -f" yn terminal rag ewna an kudyn ma kens oll.\nNy ylles ynstallya an skoodhyans yeth dewisys\nTranslated by Nicky Rowe on 2014-10-09\nReviewed by Nicky Rowe on 2014-10-09\nHemm yw martesen drefen gwall y'n dowlen ma. Gwrewgh danvon derivas gwall orth https://bugs.launchpad.net/ubuntu/+source/language-selector/+filebug\nNy ylles ynstallya an skoodhyans yethow leun\nDer usadow hemm yw kelmys dhe wall y'gas kovskrifva vedhelweyth po y'gas dyghtyer medhelweyth. Checkyewgh agas dewisyow yn Pennfentynyow Medhelweyth (klyckyewgh an arwodhik orth dyghow an barr gwartha ha dewisewgh "Settyansow an System... -> Pennfentynyow Medhelweyth").\nRi kummyas rag ynstallya fardellow a fyllis.\nNyns yw an skoodhyans yeth ynstallyes yn tien\nNyns yw ynstallys neb treylyansow po skrifellow kavadow rag'as yethow dewisys hwath. Eus hwans dhywgh aga ynstallya lemmyn?


Delow Mighal an Gov ha Tommas Flamank yn Lannaghevren\nLeghen yn Kernewek ha Sowsnek rag Mighal an Gov ha Tommas Flamank yn Blackheath, Loundres, ryb Park Greenwich.\nYth esa an tollow ma rag pe bel erbynn Alban. An Gernowyon a skonyas a be toll rag an vresel ma awos aga pellder dhiworth Alban. Yn Lannaghevran y teuth an omsav ma ha bones rebellyans igor, ha Flamank ha’n Gov a ledyas routh a gemmynyon dhe Loundres rag protestya ha kompella diswul an doll gans Henry VII. Yth esa neb milyow a dus yn rebellyans pan hedhons i yn Blackheath a-der Loundres.\nDeg mil souder yn lu an Myghtern yn-dann Giles, an Arloedh Daubney a gylghyas an rebellysi orth Kas Bons Deptford. Hemm o fethans diblans rag an rebellyans, gans marow a 200 rebellyas. Gorrys o Audley ha Flamank orth an gaslann hag y's prisonyas yn Tour Loundres; an Gov a's junyas wosa kavoes y brena yn Greenwich. Orth Tyburn y krogas ha tennas ha kwartronas an Gov ha Flamank, 27ves a vis Metheven 1497. Y tibennas Audley ternos.\nDiwettha golegyans an folen ma a veu an 23 Du 2020, dhe 13:15.


Compare Bible readings for Daniel 5 in the ABK and the BCN - Bible Society\n1Belshassar an myghtern5:1 Belshassar an myghtern: Lesruw, mab Nabonidus a wrug kevewi bras rag mil a'y arlydhi, hag eva gwin a-rag an mil.\n2Pan dastyas an gwin, Belshassar a worhemmynnis may fe dres an lestri owr hag arghans a gemmersa Nebukadnessar y das yn-mes a'n tempel yn Yerusalem, rag dhiworta mayth effa an myghtern ha'y arlydhi, y wragedh, ha'y iswragedh. 3Ena y feu dres an lestri owr re biens kemmerys yn-mes a'n tempel a ji Duw yn Yerusalem; ha dhiworta yth evas an myghtern ha'y arlydhi, y wragedh, ha'y iswragedh. 4I a evas gwin, ha gormel an duwow a owr hag arghans, brons, horn, prenn ha men.\nAn Skrif war an Fos\n5Desempis yth omdhiskwedhas bysies dorn den, ow skrifa war blaster fos palys an myghtern, a-dal an kantoler; ha'n myghtern a welas palv an dhorn ow skrifa. 6Ena liw an myghtern a dreylyas, y brederow a'n troblas, mellow y dhiwglun a omlowsyas, ha'y dhewlin a gnoukyas an eyl orth y gila. 7An myghtern a armas yn ughel rag dri an worhenysi, an Kaldeanys, ha'n goelyogyon. Ev a leveris dhe'n dus fur a Babylon, ‘Seul a rettyo an skrif ma, hag a dhiskwettho dhymm y styr, a vydh gwiskys yn purpur, gans kadon owr a-dro dh'y gonna, hag a vydh an tressa rewler y'n ruvaneth.’ 8Ena y teuth oll tus fur an myghtern, mes ny wodhyens redya an skrif na, na diskwedhes y styr dhe'n myghtern. 9Ena y feu myghtern Belshassar troblys dres eghenn, hag y liw a dreylyas; ha'y arlydhi o ankombrys.\n10An vyghternes, dre reson geryow an myghtern ha'y arlydhi, a dheuth a-ji dhe hel an kevewi. Ha'n vyghternes a leveris, ‘A vyghtern, bys vykken re vewi! Na wrello dha brederow dha drobla, ha na wrello dha liw treylya: 11yma y'th ruvaneth gour hag ynno spyrys an duwow sans. Yn dydhyow dha das y feu kevys ynno golow, skians ha furneth, avel furneth an duwow. Myghtern Nebukadnessar, dha das, a'n gwrug penn an hudoryon, an worhenysi, an Kaldeanys, ha'n goelyogyon; 12rag y feu kevys spyrys bryntin, godhvos, ha skians dhe styrya hunrosow, dhe glerhe kevrinyow ha dhe dhigelmi kudynnow ynno – yn Daniel, neb o henwys Belteshassar gans an myghtern. Lemmyn re bo Daniel gelwys, hag ev a wra diskwedhes an styr.’\nStyryans an Skrif\n13Ena Daniel a veu dres a-rag an myghtern. Ha'n myghtern a leveris dhe Daniel, ‘Osta Daniel, onan a'n dhivresow a Yuda, neb a veu dres a Yuda gans ow thas, an myghtern? 14Re glewis ahanas bos ynnos spyrys an duwow sans, hag yma kevys ynnos golow ha skians ha furneth bryntin. 15Lemmyn an dus fur, an worhenysi a veu dres a-ragov rag redya an skrif ma ha diskwedhes dhymm y styr; mes ny wodhyens diskwedhes styr an mater. 16Mes my re glewas ahanas, ty dhe wodhvos ri styryow ha digelmi kudynnow. Ytho mar kyllydh redya an skrif ha diskwedhes dhymm y styr, y fydhydh gwiskys yn purpur, gans kadon owr a-dro dhe'th konna, hag y fydhydh an tressa rewler y'n ruvaneth.’\n17Ena Daniel a worthybis a-rag an myghtern, ‘Dha rohow re bons ragos jy dha honan, ha ro dha bewasow dhe gen dhen; byttegyns my a red an skrif dhe'n myghtern, ha diskwedhes dhodho y styr. 18A vyghtern, an Duw Ughella a ros dhe'th tas Nebukadnessar myghternses ha meuredh hag enor ha splannder; 19ha drefenn an meuredh na hag a veu res dhodho, oll an poblow, kenedhlow ha tavosow a grena ha kavoes own a-ragdho. Neb a vynna, ev a ladha; ha neb a vynna, ev a synsi yn few; neb a vynna, ev a ughelhi; ha neb a vynna, ev a iselhi. 20Mes pan veu ughelhes y golonn ha kaleshes y spyrys, may tyghtyas gans goeth, y feu tennys a'y dron ryel, ha'y enor a veu degemmerys dhiworto. 21Ev a veu herdhys pell a vab-den, ha'y vrys a veu gwrys avel best, ha'y annedh o gans an asenes gwyls; i a ros dhodho gwels dhe dhybri avel oghen, ha glyb o y gorf gans gluth a nev, bys pan gonvedhas bos an Duw Ughella ow rewlya gwlaskor mab-den, hag a sett warnodho neb a vynn. 22Ha ty, y vab, Belshassar, ny wrussys iselhe dha golonn jy kyn hwodhves oll hemma, 23mes ty a omughelhas erbynn Arloedh an nevow. Lestri y ji re beu dres a-ragos, ha ty ha'th arlydhi, dha wragedh, ha'th iswragedh re evas gwin dhiworta; ha ty re wormolas an duwow a arghans hag owr, brons, horn, prenn ha men, neb na welons na klewes na godhvos; mes an Duw mayth usi dha anall yn y dhorn, hag oll dha hynsyow, ny wrussys y enora.\n24‘Rakhenna dhiworto y feu dannvenys palv an dhorn, hag y feu gwrys an skrif ma. 25Ottomma an skrif a veu gwrys: MENE, MENE, TEKEL ha PARSIN.5:25 Parsin yw liesplek; yn 5.28 an ger yw unnplek, Peres. 26Ottomma styryans an mater: MENE, Duw re niveras dha ruvaneth, ha gorra gorfenn warnedhi; 27TEKEL, ty re beu poesys y'n vantol ha kevys re skav; 28PERES, dha ruvaneth yw rynnys ha res dhe'n Medys ha dhe'n Persianys.’\n29Ena Belshassar a worhemmynnis, hag i a wiskas Daniel gans purpur, gans kadon owr a-dro dh'y gonna, hag i a wrug gwarnyans yn y gever, may fedha an tressa rewler y'n ruvaneth.\n30An keth nos na y feu ledhys Belshassar, myghtern an Kaldeanys, 31 ha Darius an Med a dhegemmeras an ruvaneth, hag ev a-dro dhe dhew vloedh ha tri-ugens.5:31 An wers ma yw niverys 6:1 y'n tekst ebrow hag y'n Septuagint.


Compare Bible readings for Oberow 4 in the ABK and the CEV - Bible Society\nPeder ha Yowann a-rag an Konsel\n1Hag i ow kewsel orth an dus, an oferysi ha kapten an tempel ha'n Sadukeow a dheuth bys dhedha, 2meur anes, drefenn i dhe dhyski an dus ha pregoth yn Yesu an dasserghyans dhiworth an re varow. 3I a's dalghennas ha'ga gorra yn gwith bys an vorow; rag nans o hi gorthugher. 4Mes meur a'n re neb a glewas an ger a grysis, ha niver an wer a dheuth ha bos a-dro dhe bymp mil.\n5Lemmyn ternos y hwarva bos kuntellys yn Yerusalem aga rewloryon ha'ga henavogyon ha'ga skribys, 6hag Annas an arghoferyas ha Kayfas ha Yowann hag Aleksander ha kemmys o a'n teylu an arghoferyas, 7ha pan y's gorrsens yn aga mysk, i a wovynnas, ‘Dre by galloes po yn py hanow y hwrussowgh hwi hemma?’ 8Ena Peder, lenwys a'n Spyrys Sans, a leveris dhedha, ‘Rewloryon a'n bobel ha henavogyon, 9mars on ni apposys hedhyw a-dro dhe ober da gwrys dhe dhen anyagh, fatell veu yaghhes an den, 10bedhes godhvedhys dhywgh hwi oll ha dhe'n bobel oll a Ysrael, yn hanow Yesu Krist a Nazareth, neb a growssowgh, neb a wrug Duw y dhrehevel dhiworth an re varow, y'n hanow ma an den ma a sev yn yagh a-dheragowgh. 11Hemm yw\n“an men a veu skonys genowgh hwi, an weythoryon,\nre dheuth ha bos pennmen an korn.”\n12Ha nyns eus selwyans yn denvyth arall, rag nyns eus ken hanow yn-dann nev res yn mysk tus may tegoedh dhyn bos selwys.’\n13Pan welsons kolonnekter Peder ha Yowann, ha konvedhes aga bos tus dhidhysk ha leg, yth esa marth dhedha, hag i a aswonnis y fiens gans Yesu, 14ha drefenn i dhe weles an den re bia yaghhes ow sevel gansa, ny allsons i leverel travyth erbynn henna. 15Ytho, pan arghsens dhedha dhe vos yn-mes a'n konsel, i a omgusulyas an eyl gans y gila, 16ow leverel, ‘Pandr'a yllyn ni dhe wul gans an dus ma? Rag apert yw oll dhe drigoryon Yerusalem bos arwoedh varthys gwrys dredha, ha ny yllyn ni hy nagha, 17mes ma na vo derivys a-les dhe voy orth an bobel, gwren aga godros na lavarrons na fella y'n hanow ma dhe dhenvyth.’ 18Hag i a's gelwis hag a erghis dhedha na gowssons na dyski mann yn hanow Yesu. 19Mes Peder ha Yowann a worthybis ha leverel dhedha, ‘Mars yw ewn dherag Duw goslowes orthowgh hwi yn le orth Duw, hwi breusewgh; 20rag ny yllyn ni omwitha rag kewsel a-dro dhe'n taklow re welsyn ha klewes.’ 21Ha pan y's godrossens pella, i a's livras; ny gavsons fordh vyth dh'aga hessydhya, drefenn an bobel; rag yth esa i oll ow ri gordhyans dhe Dhuw a-dro dhe'n pyth a hwarvia; 22rag an den a hwarvia dhodho an arwoedh ma a yaghheans o moy es dew-ugens bloedh.\nAn Gryjygyon a Bys Kolonnekter\n23Pan vons livrys, i eth dh'aga thus aga honan hag i a dherivas pup-tra a lavarsa an bennoferysi ha'n henavogyon dhedha. 24Ha pan y'n klewsons, i a dhrehevis aga lev oll war-barth dhe Dhuw ha leverel, ‘Arloedh, neb a wrug nev ha nor, ha'n mor ha pup-tra ynna, 25neb a leveris gans an Spyrys Sans dre anow agan tas Davydh dha was,4:25 neb a leveris gans an Spyrys Sans dre anow agan tas Davydh dha was: War-lergh re a'n dornskrifow neb a leveris dre anow Davydh dha was.\n“Prag y feu an Jentilys konneryek,\nhag y tevisyas an poblow taklow euver?\n26Myghternedh an norvys a dheuth,\nha'n rewloryon a omguntellas war-barth\nerbynn an Arloedh hag erbynn y Untys ev.”\n27Rag yn hwir y'n sita ma4:27 y'n sita ma: War-lergh re a'n dornskrifow, nyns usi omma an geryow ma. Herod ha Pontius Pilat gans Jentilys ha poblow Ysrael a omguntellas erbynn dha was4:27 was: Po flogh. sans Yesu, neb a wrussys y untya, 28rag gul an pyth a ragdhestnas dha leuv ha'th towl may fe gwrys. 29Ha lemmyn, Arloedh, mir orth aga godrosow ha gront dhe'th wesyon kewsel dha er gans pub kolonnekter, 30ha ty owth ystynn dha leuv rag yaghhe, may fo gwrys arwoedhyow ha marthusyon dre hanow dha was4:30 was: Po flogh. sans Yesu.’ 31Hag i ow pysi, an tyller mayth ens i kuntellys a veu kryghyllys, hag i oll a veu lenwys a'n Spyrys Sans, hag i a gewsis ger Duw gans kolonnekter.\n32Lemmyn routh an re a grysi o unnverhes yn kolonn hag enev, ha denvyth ny leveris bos an pythow a berghennas dhodho ev y honan, mes pup-tra o kemmyn dhedha. 33Ha gans nerth meur an abesteli a dhegi aga dustuni a dhasserghyans an Arloedh Yesu, hag yth esa gras meur warnedha i oll. 34Rag nyns o nagonan edhommek yn aga mysk; rag kemmys o perghennogyon tiryow po chiow a's gwertha, ha dri pris an taklow gwerthys 35ha'y worra orth treys an abesteli; ha rynnys veu dhe gettep onan herwydh y edhomm. 36Ha Yosep, henwys gans an abesteli Barnabas (treylys, henn yw ‘mab konfort’) Levyas, genesik a Syprus, 37neb a'n jeva park, a'n gwerthas hag ev a dhros an pris ha'y worra orth treys an abesteli.


Iodin - Wikipedia\nperiod 5, dialkan, bagas 17\nperiod 5, bagas 17\nElven gymyk yw iodin, niver 53 y'n Vosen Beriodek. Y furvell gymyk yw I. An hanow a dheu dhyworth an ger Greka iodes, ow styrya purpur. Hanow an elven yw iodin, hag a eksist avel molekulen I2. Kevys yw avel gwrysow du, gass purpur ha teudhans melynik. Pan gaffo iodin elektron, ev a furv ion, iodid, skrifys avel I-.\nEssensek yw iodin dhe lies eghen, ow komprehendya tus, mes nyns yw essensek dhe blansow. Gass iodin a serr an lagasow ha skevens. Gwenonek yw an elven, mar vyghan avel 2g a alsa ladha. Yn fordh aral, salow yw iodidow herwydh usadow. Iodin a greun y'n gwagren thyroydek y'n korf denel. Yma edhomm dhe'n korf a iodin rag tevyans, displegyans ha bewnans hir. Re nebes anodho a wra kawsya nebes klevesow, rag ensampel, hwedh lonk (goitre) ha hypothyroydyeth. Pennfenten posek a iodin yw leth ha boos mor. Yn 1820 usys veu iodin avel medhegneth rag an kynsa prys gan Dr Jean-François Coindet (1774-1834). Ev a wrug usya teudhans a iodin a potassiom iodid yn alkohol dhe dhyghtya hwedh lonk. Y'n gwettha prys,yth esa kudynnow gans drog torr. Mes usys veu awosa dhe dhyghtya goliow ygor, hag yn 1930 dyskys veu dhe geworra iodid dhe holan kemmyn.\nDiskudhys veu iodin yn 1811, awos an Breselyow Napoleonek. An Morlu Bretennek a omsettyas a-dro dhe Bow Frynk, dhe lettya provyans polter gonn. Bernard Courtois, kymegydh neb a driga ogas dhe Baris, a usya gommon dhe wul solpyter (pennfenten potassiom), rann a bolter gonn. Unn jydh, ev a geworras trenken sulfurik dhe'n godhes. Ev y's teva marth pan welas mog purpur ow sevel dhyworth an kowdarn. Ev a ros samplow dhe dhew goweth neb veu kymegydhyon, Charles-Bernard Desormes ha Nicolas Clément. I a wrug moy a hwithrans, hag yn 1813 prevys veu eksistyans iodin gan Joseph Gay-Lussac ha Humphrey Davy. Gay-Lussac a'y henwis.\nAskorrys yw a-dro dhe 13,000 tonnas an vledhen, dre vras yn Chile (40%) ha Nihon (30%) dhyworth hyli. Usys yw y'n diwysyans medhegieth, boos enevales, liwyow hag ynkys. Y hyllir devnydhya arghans iodid dhe hasa komol ha kawsya glaw.\nIodin a eksist avel gwrysow du splann. Ev a wra segh-ethenna orth dommhe dhe furvya gass purpur. Y boos atomek yw 126.90, y boynt teudhi yw 114°C ha'y boynt bryjyon 184°C. Y dhosedh yw 4.9kg an liter.\nGommon a gomprehend nivel ughel a iodin\nTren holan yn Chile\nSyr Humphrey Davy, an Kernow\nGass purpur iodin\nHwedh lonk (goitre)\nTeudhans iodin rag dyghtya goliow\nDiwettha golegyans an folen ma a veu an 13 Ebrel 2022, dhe 19:42.


Compare Bible readings for Dewteronomi 31 in the ABK and the KJV - Bible Society\nMoyses a re Charj dhe Yoshua\n1Ena Moyses eth ha kewsel an geryow ma dhe oll Ysrael. 2Yn-medh ev dhedha, ‘Hwegh-ugens bloedh ov vy hedhyw. Ny allav vy mos yn-mes po dos dhe-dre na fella; ha'n ARLOEDH a leveris dhymm, “Ny dreusydh an Yordan ma.” 3An ARLOEDH dha Dhuw y honan a dreus a-ragos. Ev a dhistru an kenedhlow ma a-ragos, ha ty a's erit. Yoshua, ev a dreus a-ragos kepar dell gewsis an ARLOEDH. 4Ha'n ARLOEDH a wra dhedha kepar dell wrug dhe Sihon ha dhe Og myghternedh an Amorysi, ha dh'aga thir, pan y's distruis. 5An ARLOEDH a's delirv a-ragowgh, ha hwi a wra dhedha war-lergh oll an gorhemmynn a worhemmynnis vy dhywgh. 6Bedhewgh krev, ha bedhewgh kolonnek, na berthewgh own nag euth a-ragdha, drefenn an ARLOEDH dha Dhuw, ev yth yw neb a gerdh genes; ny wra dha asa na'th forsakya.’\n7Moyses a elwis Yoshua ha leverel dhodho a-wel dhe oll Ysrael, ‘Bydh krev ha bydh kolonnek; rag ty a dheu gans an bobel ma dhe'n tir a dos an ARLOEDH dh'aga thasow y ri dhedha, ha ty a wra dhedha y erita. 8An ARLOEDH dha Dhuw yth yw neb a gerdh a-ragos; ev a vydh genes, ny wra dha asa na'th forsakya; na borth own, ha na borth euth.’\nAn Lagha dhe vos Lennys\n9Ytho Moyses a skrifas an lagha ma, ha'y ri dhe'n oferysi leviek, degoryon argh kevambos an ARLOEDH, ha dhe oll henavogyon Ysrael. 10Ena Moyses a worhemmynnis dhedha, ow leverel, ‘Dhe benn pub seyth blydhen, orth an termyn ordenys yn blydhen an gevyans, yn goel an skovvaow, 11pan dheu oll Ysrael dhe omdhiskwedhes a-rag an ARLOEDH dha Dhuw y'n tyller a dhewis, ty a lenn an lagha ma a-rag oll Ysrael yn aga klewans. 12Kuntell an bobel, an wer, ha'n benynes, ha'n fleghes, ha'n alyon usi y'th yetys, rag may klewvons ha rag may tyskons ha perthi own a'n ARLOEDH agas Duw ha gwaytyas gul oll geryow an lagha ma, 13ha rag may klewvo aga mebyon na's godhvons, ha dyski perthi own a'n ARLOEDH agas Duw hedre vowgh bew war an dor mayth esowgh ow treusi an Yordan dh'y erita.’\n14Ena an ARLOEDH a leveris dhe Moyses, ‘Otta, an dydhyow a nes rag dha vernans. Galw Yoshua ha sevewgh orth tylda an kuntelles, ha my a re dhodho charj.’ Ytho Moyses ha Yoshua a sevis orth tylda an kuntelles. 15Ha'n ARLOEDH a omdhiskwedhas y'n tylda yn koloven a gommol, ha'n goloven a gommol a sevis orth daras an tylda.\n16Ha'n ARLOEDH a leveris dhe Moyses, ‘Otta, ty a gosk gans dha dasow, ha'n bobel ma a dhrehav ha horya war-lergh duwow astranj an tir mayth ons dhi yn aga mysk. I a'm forsak ha terri ow hevambos a wrugavy gansa. 17Ow sorr a dheu warnedha y'n jydh na, ha my a's forsak, ha kudha ow fas dhiworta, hag i a vydh devorys. Lies drog hag ahwer i a's kyv, may leverons y'n jydh na, “A nyns yw rag nag usi agan Duw yn agan mysk, y teuth an drogow warnan?” 18My a gudh ow fas sertan y'n jydh na, drefenn oll an drog re wrussons, ow treylya dhe dhuwow erell. 19Ha lemmyn, skrifewgh ragowgh agas honan an gan ma, ha dysk hi dhe vebyon Ysrael, ha gorr hi yn aga ganow, rag may fo an gan ma test ragov erbynn mebyon Ysrael. 20Rag wosa my dh'aga dri dhe'n tir a des dh'aga thasow, a dhinwa leth ha mel, hag i a dheber ha bos gwalghys, ha tew, ena i a dreyl dhe dhuwow erell ha'ga servya; i a'm dispres, ha terri ow hevambos. 21Ha pan wra lies drog hag ahwer aga havoes, an gan ma a worthyp yn test; rag ny vydh ankevys mes a anow aga henedh. My a woer mynnas aga brys usi dhedha hedhyw, hwath kyns my dh'aga dri dhe'n tir a wrugavy y di.’ 22Ytho Moyses a skrifas an gan ma y'n jydh na, ha'y dyski dhe vebyon Ysrael.\n23Ha'n ARLOEDH31:23 Ha'n ARLOEDH: Ow siwya an Vulgat. Ebrow Hag ev. a ros charj dhe Yoshua mab Nun, ow leverel, ‘Bydh krev ha bydh kolonnek, rag ty a dhre mebyon Ysrael dhe'n tir a des vy y ri dhedha; ha my a vydh genes.’\nAn Lagha Settys ryb Argh an Kevambos\n24Pan gowlwrussa Moyses skrifa geryow an lagha ma yn lyver, bys yn aga diwedh, 25ev a worhemmynnis dhe'n Levysi, degoryon argh kevambos an ARLOEDH, ow leverel, 26‘Kemmerewgh an lyver ma a'n lagha ha'y settya ryb argh kevambos an ARLOEDH agas Duw, rag may fo eno yn test er dha bynn. 27Rag my a woer fatell osta diwostydh ha kales dha gilbenn. Ha my hwath yn few genowgh hedhyw, hwi re beu diwostydh erbynn an ARLOEDH: pyseul dhe voy wosa ow mernans. 28Kuntellewgh dhymm oll henavogyon agas loethow ha'gas soedhogyon, rag may kewssiv yn aga diwskovarn an geryow ma, ha gelwel nev ha nor yn test er aga fynn. 29Rag my a woer, wosa ow mernans, hwi dhe omlegri yn sur, ha treylya dhiworth an fordh a worhemmynnis dhywgh; drog a wra agas metya y'n dydhyow diwettha, drefenn hwi dhe wul drog a-wel dhe'n ARLOEDH, dh'y serri der ober agas diwla.’\n30Ha Moyses a gewsis yn diwskovarn oll kuntellyans Ysrael geryow an gan ma bys yn a'ga diwedh:


Compare Bible readings for Jenesis 12 in the ABK and the BCN - Bible Society\n1An ARLOEDH a leveris dhe Abram, ‘Ke jy mes a'th pow ha dhiworth dha gerens ha dhiworth chi dha das bys y'n wlas a vynnav hy diskwedhes dhis. 2Ha my a vynn dha wul kenedhel vras, ha my a'th vennik ha gul dha hanow meur y vri, ha ty a vydh bennath: 3Ha my a vennik an re a wra dha venniga jy; ha neb a'th villik12:3 a'th villik: Ow siwya an Septuagint ha'n Vulgat. Ebrow a wra dha dhisdaynya. a wrav vy y villiga. Ynnos jy y fydh bennigys oll teyluyow an nor.’ 4Ytho, Abram eth dell wrussa an ARLOEDH leverel dhodho, ha Lot eth ganso. Abram o pymthek bloedh ha tri-ugens pan eth yn-mes a Haran. 5Hag Abram a gemmeras Saray y wreg ha Lot, mab y vroder hag oll aga fyth re wrussens kuntelles, ha'n enevow re wrussens kavoes yn Haran, hag i eth yn-kerdh rag mos dhe bow Kanan; ha dhe bow Kanan y teuthons i. 6Hag Abram a dremenas der an tir bys y'n tyller12:6 tyller: Yw dhe styrya tyller sans. Shekem, bys yn derwenn More. Hag yth esa an Kananysi y'n pow y'n termyn na. 7Ha'n ARLOEDH a omdhiskwedhas dhe Abram ha leverel dhodho, ‘My a vynn ri an tir ma dhe'th has jy.’ Ytho ev a dhrehevis alter dhe'n ARLOEDH neb a omdhiskwedhas dhodho. 8Ena ev eth alena bys yn menydh a'n est dhe Bethel ha settya y dylda yn-bann yntra Bethel y'n howlsedhes hag Ay y'n est, ha drehevel ena alter dhe'n ARLOEDH ha gelwel war hanow an ARLOEDH. 9Hag Abram a omdennas hag eth yn-rag troha'n Negeb.


Tan koswik ow leski y'n Tann Woolsey yn 2018 yn Kaliforni, an Statys Unys.\nTan yw an oksyjennans uskis a dhevnydh (an keunys) y'n argerdh kymyk mesthermek a loskvan hag a wra dyllo tommder, golow hag askorrasow dasoberyans dyffrans. Tomm yw tan awos an omdreylyans a'n kolm dewblek gwann a oksyjen molekulek dhe'n kreffa kolmow y'n askorrasow loskvan a dhowr ha karbon dioksid dhe dhyllo nerth. Orth unn poynt y'n dasoberyans loskvan, henwys an poynt enowians, flammow yw askorrys. Flamm yw an rann weladow a'n tan hag yw, dre vras, karbon dioksid, ethen dowr, oksyjen ha nitrojen. Tan a yll bos gwrys yn lies fordh, y'ga mysk rutya gwelynni war-barth, usya kelester ha dur po usya tanbrennyer.\nArgerdh posek yw tan a nas kevreythyow ekologiethel a-dro dhe'n bys. An effeythyow posedhek a dan a yssyns kentrynna tevyans ha gwitha kevreythyow ekologiethel dyffrans. An effeythyow negedhek a yssyns peryll dhe vewnans ha kerth, defolyans an ayrgylgh ha defolyans an dowr. Tanyow koswik yw pur dhregynnus ha gallos distrui ranndir bras yn mynysennow. Pub bledhen y hwra tus merwel dre dan dre wall.\nTan re beu usys gans tus yn devosow, yn ammeth rag klerhe tir, yn kegina, rag dinythi tommder ha golow, rag sinella, rag rakherdhyans, teudhi, gevelya, leski atal, korflosk hag avel arv. Yma dustuni bos possybyl tan dhe vos usys yn gis rewlys nans yw unn milvil bledhen, mes dres lycklod hemma a dhallathas nans yw a-dro dhe 400,000 bledhen.\nDiwettha golegyans an folen ma a veu an 27 Du 2021, dhe 18:19.


Istori an Yeth - Kowethas an Yeth Kernewek\nKowethas an Yeth Kernewek - Niver Alusen 1065527 Content in:\nNowodhow ha Hwarvosow\nIstori an yethIstori an Yeth\nGidyoryon awenek a'n yeth\nIskargow heb kost\nWella Rowe a veu genys yn Eglosveryan y’n vlydhen 1660. Tiek o ev yn Eglossankres. Kernewek diwedhes o y gynsa yeth, ha Sowsnek an nessa. Kernewegores o y wreg, Florence hy hanow, ynwedh, mes ny wrussens i klappya Kernewek gans aga fleghes awos ragvreus erbynn an yeth gans lies den. Ni a aswonn Wella Rowe awos ev dhe dreylya tekstow a-dhiworth an Bibel; Genesis chaptra 3, 1-24, Matthew chaptra 2, 1-20 ha Matthew chaptra 4. Ev a skrifas gerva ynwedh mes soweth an mammskrif a neb 350 folenn a veu kellys y’n nownsegves kansblydhen.\nWilliam Pryce a veu genys yn Rysrudh a-dro dhe 1735, mes ny wodhon p’eur poran, mab unnik a Samuel, leuvvedhek, ha Catherine. Y vamm o nith William Borlase. Omdhivesys veu William pan o ev hwath yowynk hag ev o megys gans y gerens Philip Webber, laghyas.\nWilliam a dheuth ha bos leuvvedhyk, owth oberi yn Rysrudh. Yn kettermyn, ev a brenas kevrennow yn balyow leel, hag a dhyghtyas nebes hwelyow byghan. Ev a veu kennerthys gans Borlase dhe guntell y notennow a-dro dhe valweyth yn lyver. Pryce a wrug devnydh a dhornskrifow a-dro dhe’n istori a valweyth yn Kernow, y notennow y honan ha kedhlow a-dhiworth tus erell, hag y Mineralogia Cornubiensis a veu dyllys yn 1778.\nYn 1783, William a veu etholys Koweth a’n Kowethas a Henstudhyoryon. Yn y Archaeologia Cornu-Britannica, dyllys yn 1790, ev a guntellas skrifow Tonkin, Hals hag erell, hag a geworras gansa kedhlow kevys ganso dre gewsel orth tus goth a leveris i dhe wodhvos kewsel an yeth. Kynth o ev kuhudhys a lyennladrans, ev a omhenwis Pennskrifer anodho hag a gampoelas y fentynyow yn raglavar an lyver.\nPryce a verwis mis-Kevardhu 1790 hag a veu ynkleudhys yn Rysrudh.\nErbynn an nownsegves kansvledhen y hwrussa merwel Kernewek avel yeth kewsys a’n dus. Byttegyns yma kovadhow a dhiskwedh bos an yeth kowsys gans pyskadoryon dhyworth Lulynn, kyns oll pan esens i y'n mor. Y’n keth termyn gonisogeth geltek re dheuth ha bos a vern arta, ha Kernewek a dennas tamm attendyans akademek.\nAn Kernow ma a veu genys dhe Sen Colomm Veur dhe’n 8ves a vis-Est, 1848. Y das o Henry Lascelles Jenner, pronter y’n bluw. Yn 1852 an teylu eth dhe driga yn Kent, ha Jenner eth dhe Skol Sen Maria yn Harlow, Essex. Omma, ev a dhiskudhas temmigow a Gernewek skrifys.\nJenner a dhehwelis dhe Gernow yn dy’goel yn 1867, hag a studhyas geryow y’n men kov Dolli Penntreth. Yn 1869 ev a dhallathas studhya skrifow Kernewek dhe’n Gwithti Predennek yn Loundres, hag unn vlydhen a-wosa ev a veu ordenys darbarer y’n asrann vammskrifow.\nYn 1871, Jenner a omjunyas y’n Kowethas Yethoniethel hag a redyas y gynsa paper a-dro dhe’n yeth Kernewek dhe’n 21a a vis-Meurth, 1873. Ev a wodrigas yn Kernow yn fenowgh, hag a veu demmedhys gans Kernewes, Kitty Lee Rawlings, yn 1877. Y’n keth vlydhen ma, ev a dhiskudhas an Darn Chartour, linennow a-dhiworth gwari a veu skrifys war geyn chartour koth.\nHengov an Orsedh, po an kuntelles a verdh, a veu dasvywys dhe Voscawen-Un, pan veu urdhys gans an Arghdrewydh a Gembra kynsa Bardh Meur a Gernow, Henry Jenner ha dewdhek bardh arall. 1929-1938\nRobert Morton Nance a dhellos y ‘Cornish for All’ – versyon a’n yeth selys war dekstow a’n osow kres ha henwys ‘Kernewek Unys’, hag ena yn 1938y ‘Gerlyver Kernewek-Sowsnek’.\nDres an 1980ow ha 1990ow yth omdhiskwedhas nebes furvow dihaval a’n yeth: (Richard Gendall – Kernûak Nowedga; Ken George – Kernewek Kemmyn; Nicholas Williams – Kernowek Unys Amendys).\nDrefen bos Kernewek aswonys avel yeth vyhan gans an Unyans Europek, arhasans a dheuth ha bos kavadow dhe skoodhya lytherennans savonek rag an yeth.\nAn FSS a veu unverhes mis Me 2008 rag devnydh yn skolyow ha bewnans poblek.\nGwiasva gans Sanders Design


Kovadhow negys – Kresen Kernow\nHome Agan kuntellow Gidys dhe’n kuntellow Kovadhow negys\nKeffrys ha’n diwysyansow yw kevrynnys yn tipek gans Kernow, kepar hag ammeth, pyskessa ha balweyth, Kresen Kernow a druedh ynwedh kovskrifow rag kevres ledan a negysyow, byghan, kresek ha bras. Yssynsys ynna yw bragjiow, kreghynva, marchons bysk, jowelloryon, spisoryon, gwrioryon glockow, ynkleudhyoryon ha moy.\nKovskrifvaow negys a gomprehend martesen kovnotyansow, lyvrow akontow ha lejerys, akwytyansow, skeusennow, kesskrif, rolasow ha folennigow. Rag ensampel, kovskrifva bragti Resrudh a yssyns kovskrifow a’n kansow a dhiwottiow hag ostelyow perghennys ganso, keffrys ha’n bragti y honan (le may ma lemmyn Kresen Kernow), y’ga mysk jornalys braga, towlow, stoffys argemynna ha lies moy.\nKeffrys ha kovskrifvaow negys unnik, re beu res dhe Gresen Kernow rag aga gwitha, menegow a negysyow leel a yll bos kevys yn kevarwodhyadoryow kenwerth, lyvrow termyn hag argemynnow paperyow nowodhow. Kemynskrifow ha menegvaow a yll bos fenten a gedhlow a us ynwedh a-dro dhe genwerthow istorek ha’n daffar kevrynnys gansa.\nTermys hwithra alhwedh: business names (e.g. Redruth Brewery) or types (grocer, ironmonger, pub, hotel, factory, shop\nKuntellow alhwedh: AD1705 (Mallett’s), RB (Redruth Brewery), X1301 (Croggon’s Tannery), AD1775 (Tyacke’s of Camborne), X1206 (B Ridge), AD2041 (Trewin, jeweller), AD2441/1 (James, cycle agent)


Reydholeth - Wikipedia\nKosk (Le Sommeil) lymnys yn 1866 gans Gustave Courbet a yllis bos ragvleyner a bornografieth arnowydh.\nReydholeth yw an maner may hwra tus diskwedhes ha previ aga honan yn reydhel. Yssynsys yn homma yw omglewansow ha fara bewoniethek, erotek, fisegel, klewansek ha sosyel. Awos bos ger ledan gans ketestennow istorek dyffrans dres termyn, nyns eus styryans kewar dhodho. Dre vras, an teythi bewoniethek ha fisegel a reydholeth a doch gweythresow dinythiansek denel, y'ga mysk an dro gorthyp reydhel a dus.\nKeskerdh gooth LKDT+ yn 2017 yn Amerika.\nTuedhder reydhel a nebonan yw aga fatron bern reydhel y'n keth reydh, ken reydh po py reydhow pynag. Nasyow fisegel ha klewansek a reydholeth a yssyns kevrennow ynter unigynnow diskwedhys der omglewansow down po heweledhow fisegel a gerensa. Teythi sosyel a doch an effeythyow a gowethas denel war reydholeth. Reydholeth a nas hag yw nasys gans teythi gonisogethel, politek, laghel, filosofek, moral, ewnhynsek ha kryjyek a vewnans.\nDre vras, les yn gwriansow reydhel a voghha pan wra unigyn drehedhes kedhorieth. Kyn na wrug tybieth unnik a-dro dhe'n skilys a duedhder reydhel kavos skoodhyans ogas ha pell, yma moy a dhustuni ow skoodhya skilys di-sosyel a duedhder reydhel ages skilys sosyel, yn arbennik rag gwer. Skilys sosyel yw skodhys gans dustuni gwann hepken. Homm yw skodhys pella gans dustuni treuswonisogethel, drefen nag eus kevradhow ughella a vri dhe wonisogethow meur aga ferthyans rag kethreydoleth.\nGolokvaow esplegyek a-dro dhe gesparyans denel, dinythians ha towlow dinythians, ha tybieth dyski sosyel a re gwelyow pella a reydholeth. Teythi sosyo-gonisogethek a reydholeth a yssyns displegyansow istorek ha kryjyansow kryjyek. Nebes gonisogethow yw deskrifys avel fronys yn reydholeth. An studyans a reydholeth a yssyns honanieth denel yn bagasow kowethasek, klevesow treuskorrus yn reydhel ha fordhow rewlyans dinythi. Furv an moyha kemmyn a reydholeth denel yw kenreydholeth, mes yma ynwedh kethreydholeth, diwreydholeth, ollreydholeth ha anreydholeth maga ta.\nDiwettha golegyans an folen ma a veu an 12 Du 2021, dhe 17:11.


Tako Laret Grey 01 (3 w 1) Parasol gratis!\nTako Laret Grey 08 (3 w 1) Parasol gratis!\nTako Laret Grey 06 (3 w 1) Parasol gratis!\nTako Laret Grey 05 (3 w 1) Parasol gratis!\nTako Laret Grey 07 (3 w 1) Parasol gratis!


Versyon a-dhia 13:09, 16 Genver 2009\n314 bytes added , 12 years ago\nVersyon a-dhia 17:11, 5 Genver 2009 (golegi)\nPtbotgourou (keskows | kevrohow)\nB (robot Adding: tl:Magnus Maximus)\nVersyon a-dhia 13:09, 16 Genver 2009 (golegi) (diswul)\n'''Massen Wlesik''' (''gwelowgh [[latin#Henwyn|a-is]]'': '''Magnusrag Maximus'''henwyn po Maximianus; ''[[kembrek]]'': '''Macsen Wledig'''erell) (c. [[4a kansblydhen|335]]–28ves a [[mis Gortheren|vis Gortheren]], [[4a kansblydhen|388]]) o emperour a [[Emperoureth Romanek]] y'n howlsedhes a-dhia 383 bys y vernans yn 388. Herwydh [[Jeffri a Venow]], myghtern an [[Brythonek|Vrythonyon]] o ev wosa mernans [[Owdav Hen]]. [[Keltek|Kelt]] [[Kristoneth|kristyon]] a [[Spayn]], Massen a gavas y dhisklerya emperour gans y soudoryon yn 383 ow servya gans an lu yn [[Breten Veur]].\nHerwydh [[Jeffri a Venow]], myghtern an [[Brythonek|Vrythonyon]] o ev wosa mernans [[Owdav Hen]]. [[Keltek|Kelt]] [[Kristoneth|kristyon]] a [[Spayn]], Massen a gavas y dhisklerya emperour gans y soudoryon yn 383 ow servya gans an lu yn [[Breten Veur]].\nHerwydh an ''[[Mabinogion]],'' Massen a dhemmedhas Helen, myrgh penntern y lys yn ''Segontium'' ([[Karnarvon]]). Y hyllir aswonn an penntern ma avel Owdav, a vynnys trovya gorti poesek romanek rag y vyrgh herwydh Jeffri.\n[[Dafydd Iwan]] a ganas yna-dro y geverdhodho y'n gan genedhlogydh geryes da yn Kembra, ''[[Yma o Hyd]]''.\n'''Magnus Maximus''' po Maximianus o hanow Massen yn [[Latin]]. Yn skrifow [[Kembrek]] kres, '''Maxen Wledig''' yw y hanow (‘Macsen Wledig’ yn skrifa-komposter arnowydh). ‘Massen’ yw furv [[Kernewek]] an hanow yn ''[[Bewnans Meriasek|Bywnans Meryasek]]''. [[Edward Lhuyd]] a skrifas y hanow avel ‘Maksen Ulezek’.\n[[category:Pobel]] [[Category:Breten Vur]] [[Category:Spayn]] [[Category:Rom]]


Yoshua 6 (ABK) - Bible Society\nYoshua 6 ABK\nYeriko Kemmerys ha Distruys\n1Yetys Yeriko a veu prennys fast drefenn mebyon Ysrael; nyns esa mos yn-mes na dos a-ji. 2An ARLOEDH a leveris dhe Yoshua, ‘Mir, my re ros y'th leuv Yeriko, ha'y myghtern ha'n wer alloesek. 3Hwi a geskerdh a-dro dhe'n sita, oll an vreselyoryon ow mos a-dro dhe'n sita unnweyth. Yndella ty a wra hwegh dydh, 4gans seyth oferyas ow toen seyth hirgorn a gern hordhes a-dherag an argh. Ha'n seythves dydh hwi a geskerdh a-dro dhe'n sita seythgweyth, ha'n oferysi ow hwytha an hirgern. 5Pan hwythons gans kern an hordhes, kettell glewowgh son an hirgorn, garmes oll lu gans garm vras; ena fos an sita a goedh yn hy le, ha gas oll lu dhe vos yn-bann, pub gour ow kerdhes a-ji yn tidro.’ 6Ytho Yoshua mab Nun a elwis an oferysi ha leverel dhedha, ‘Degewgh argh an kevambos, ha gas seyth oferyas dhe dhoen seyth hirgorn a gern hordhes a-rag argh an ARLOEDH.’ 7Ena ev a leveris dhe'n lu, ‘Kewgh yn-rag, ha kerdhewgh a-dro dhe'n sita; gesewgh an dus ervys dhe dremena a-rag argh an ARLOEDH.’\n8Wosa Yoshua dhe ri an gorhemmynn ma dhe'n lu, an seyth oferyas ow toen an seyth hirgorn a gern hordhes a-rag an ARLOEDH eth yn-rag, ow hwytha an hirgern; argh kevambos an ARLOEDH a's siwyas. 9An dus ervys eth a-rag an oferysi esa ow hwytha an hirgern; ha'n withysi-dhelergh a gerdhas a-dhelergh dhe'n argh, ha'n oferysi ow kerdhes yn-dann hwytha an hirgern. 10Yoshua a worhemmynnis dhe'n lu ow leverel: ‘Na ermewgh, ha na esewgh agas lev dhe vos klewys, ha na esewgh ger dhe vos yn-mes agas ganow bys pan leverriv orthowgh dhe arma. Ena hwi a wra garma.’ 11Ytho ev a wrug dhe argh an kevambos mos a-dro dhe'n sita, ow mos a-dro dhedhi unnweyth; ena i a dheuth y'n kamp, ha spena an nos ynno.\n12Yoshua a sevis myttin a-varr, ha'n oferysi a dhrehevis argh an ARLOEDH. 13An seyth oferyas esa ow toen seyth hirgorn a gern hordhes a-rag argh an ARLOEDH eth yn-rag, prest ow hwytha an hirgern. An dus ervys eth a-ragdha, ha'n withysi-dhelergh a gerdhas a-dhelergh dhe argh an ARLOEDH, ha'n oferysi ow prest ow hwytha an hirgern. 14An nessa dydh i a gerdhas a-dro dhe'n sita unnweyth hag ena dehweles dhe'n kamp. I a wrug hemma hwegh dydh.\n15An seythves dydh i a sevis a-varr, orth dydh-tardh, ha kerdhes a-dro dhe'n sita y'n keth vaner seythgweyth, saw y'n jydh na i a gerdhas a-dro dhe'n sita seythgweyth. 16An seythves gweyth, pan hwythas an oferysi an hirgern, Yoshua a leveris dhe'n lu, ‘Germewgh! rag an ARLOEDH re ros dhywgh an sita. 17An sita hag oll eus ynni a vydh sakrys dhe'n ARLOEDH rag distruyans. Mes Rahab an hora hag oll eus gensi yn hy chi a vew, rag hi a gudhas an kannasow a dhannvensyn. 18Mes hwi, omwithewgh dhiworth an taklow sakrys dhe dhistruyans, ma na wrewgh aga hwansa ha kemmeres neppyth sakrys, ha gul kamp Ysrael y honan sakrys, ha dri terroesa warnodho. 19Oll an arghans ha'n owr, ha lestri a vrons ha horn, yw sans dhe'n ARLOEDH; i a dheu yn tresorva an ARLOEDH.’ 20Ytho i a hwythas an hirgern. Kettell glewas an lu son an hirgern, i a armas gans garm vras, ha'n fos a goedhas yn hy le; ytho an lu eth yn-bann y'n sita, pub den ow mos yn tidro, hag i a gemmeras an sita. 21Ena i a sakras dhe dhistruans gans min an kledha oll esa y'n sita, gwer ha benynes, gwer yowynk ha hen, oghen, deves hag asenes.\n22Yoshua a leveris dhe'n dhew wour re bia dannvenis dhe aspia an tir, ‘Kewgh yn chi an hora, ha dri yn-mes anodho an venyn hag oll eus dhedhi, dell desowgh dhedhi.’ 23Ytho an wer yowynk re bia aspioryon entras ha dri yn-mes Rahab, hy thas, hy mamm, hy breder ha pubonan esa dhedhi; i a dhros yn-mes oll hy theylu ha'ga settya a'n tu a-ves dhe gamp Ysrael. 24I a loskas an sita ha pup-tra ynni gans tan; saw an arghans ha'n owr, ha'n lestri a vrons ha horn i a worras yn tresorva chi an ARLOEDH. 25Mes Yoshua a asas dhe vewa Rahab an hora, ha teylu hy thas hag oll esa dhedhi. Yma hi trigys yn kres Ysrael bys y'n jydh ma, drefenn hi dhe gudha an kannasow a wrug Yoshua aga dannvon dhe aspia Yeriko.\n26Yoshua a wrug an ti ma y'n termyn na, ow leverel,\n‘Mollothek a-dherag an ARLOEDH a vydh an gour a assay\ndastrehevel an sita ma, Yeriko.\nEv a worr an selyow orth kost y vab kynsa genys,\nev a sett hy yetow yn-bann orth kost y vab yowynka.’\n27Ytho yth esa an ARLOEDH gans Yoshua; ha'y er-da a omlesas der oll an tir.


Salmow 30 (ABK) - Bible Society\nSalmow 30 ABK\nSalm a Davydh. Kan dhe sakrans an Tempel.\n1My a'th ughelha, A ARLOEDH, rag ty re'm drehevis,\nha ny essys ow eskerens dhe lowenhe a-dro dhymm.\n2A ARLOEDH ow Duw, my a grias warnas,\nha ty re'm yaghhas.\n3A ARLOEDH, ty re dhrehevis ow enev yn-bann dhiworth ifarn,\nty re'm bewhas, ma na ylliv yn-nans dhe'n pytt.\n4Kenewgh gormola dhe'n ARLOEDH, hwi y syns ev,\nha grassewgh dh'y hanow sans.\n5Rag ny dhur y sorr saw pols byghan;\nyn y ras yma bewnans.\nOelva a dhur dres an nos,\nmes lowena a dheu y'n myttin.\n6Ha my, my a leveris y'm sewenyans,\n‘Ny drebuchyav vy nevra.’\n7Y'th tader, A ARLOEDH,\nty a wrussa dhymm sevel avel menydh krev;\nmes ty a gudhas dha fas,\nha dyegrys veuv.\n8Warnas jy, A ARLOEDH, y helwis vy;\nhag orth an ARLOEDH y hwrugavy govynnadow.\n9Py gwayn vydh y'm goes\npan av yn-nans dhe'n pytt?\nA vydh an doust orth dha wormel,\na vydh ev ow terivas dha wirder?\n10Klew, A ARLOEDH, ha bydh grassyes orthiv;\nA ARLOEDH, bydh ow gwereser.\n11Ty re dreylyas ow hynvann dhe dhons;\nty re dhiwiskas ow yskar\nha'm grogysa gans lowender.\n12Rakhenna ow enev a gan gormola ha ny dew.\nA ARLOEDH ow Duw, my a'th wormel bys vykken.


Luk 18 (ABK) - Bible Society\nParabolenn an Wedhwes ha'n Justis\n1Ev a dherivas parabolenn dhedha, bos res dhedha pysi pup-prys, heb bos digolonnek, 2ow leverel, ‘Yth esa justis yn unn sita neb na'n jeva naneyl own a Dhuw, na revrons orth denvyth. 3Yth esa gwedhwes y'n sita na neb a wre dos dhodho ha leverel, “Ro dhymm gwirvreus erbynn ow erbynner.” 4Ev a skonyas pol'ta, mes wortiwedh yn-medh ev ynno y honan, “Hwath kyn na'm beus own a Dhuw na revrons orth denvyth, 5rag bos an wedhwes ma orth ow ankombra, my a re dhedhi gwirvreus, ma na dheffo hi wortiwedh ha'm arvedh.” ’18:5 ha'm arvedh: Po ha boksusi ow fas. 6Yn-medh an Arloedh, ‘Goslowewgh dhe'n pyth a lever an justis kammhynsek. 7A ny wra Duw gwirvreus rag y dus dhewisys a gri warnodho dydh ha nos; a vydh ev lent ow kweres dhedha? 8Lavarav dhywgh, ev dhe wul gwirvreus ragdha hware. Mes pan dheu Mab an den, a gyv ev fydh war an nor?’\nParabolenn an Farise ha'n Toller\n9Hag ev a gewsis an barabolenn ma dhe dus neb a drestya ynna i aga honan, i dhe vos gwiryon, ha dispresya tus erell: 10‘Dew dhen a yskynnas dhe'n tempel rag pysi, an eyl Farise ha'y gila toller. 11An Farise a sevis ha pysi yndella orto y honan: “Duw, my a woer gras dhis nag ov vy avel tus erell, ladron, tus gammhynsek, avoutroryon, nag ynwedh avel an toller ma. 12My a wra penys heb dybri diwweyth y'n seythun, my a re dega a bup-tra a dhendilav.” 13Mes an toller a sevis a-bell ha ny vynni na hwath drehevel y dhewlagas dhe nev, mes ev a weskis y vronn ha leverel, “Duw, kemmer truedh ahanav, peghador.” 14My a lever dhywgh, an den ma a dhehwelis tre justifiys, a-der an den arall; rag peub a omughelha a vydh dres isel, mes neb a omiselha a vydh ughelhes.’\nMat 19:13-15; Mark 10:13-16\n15Hag i a dhri dhodho ynwedh fleghesigow may hwrella aga thochya; mes pan welas an dhyskyblon henna i a geredhis an dus. 16Mes Yesu a elwis an fleghesigow dhodho ha leverel, ‘Gesiwgh an fleghesigow dhe dhos dhymm ha na wrewgh aga lettya, rag dhe re a'n par ma yw gwlaskor Duw. 17Yn hwir y lavarav dhywgh, piwpynag na dhegemmerro gwlaskor Duw avel fleghik, ev ny enter dhedhi mann.’\nAn Rewler Rych\nMat 19:16-30; Mark 10:17-31\n18Unn rewler a wovynnas orto, ‘Mester mas, pandr'a wrav rag erita bewnans heb diwedh?’ 19Yesu a worthybis dhodho, ‘Prag y'm gelwydh mas? Nyns eus nagonan mas saw unnsel Duw. 20Ty a woer an gorhemmynnow: “Na wra avoutri, Na ladh, Na lader, Na dhog kamm dustuni, Enor dha das ha'th vamm.” ’ 21Yn-medh ev, ‘My re withas oll an re ma a-dhia'm yowynkneth.’ 22Pan glewas Yesu henna, yn-medh ev dhodho, ‘Hwath unn dra a fyll dhis: gwerth pup-tra eus dhis ha'y ranna dhe'n voghosogyon, ha ty a' fydh tresor y'n nevow, ha deus, hol vy.’ 23Mes pan glewas hemma ev a dheuth ha bos pur drist, rag fest rych o ev. 24Yesu a viras orth an den neb o devedhys ha bos trist, ha leverel, ‘Ass yw kales dhe neb a's teves rychys entra dhe wlaskor Duw! 25Rag esya yw kowrvargh dhe dremena dre graw naswydh es dell yw dhe dhen rych entra dhe wlaskor Duw.’\n26Yn-medh an re a'n glewas, ‘Piw ytho a yll bos selwys?’ 27Yn-medh ev, ‘Taklow na yll tus aga gul, Duw a yll aga gul.’\n28Yn-medh Peder, ‘Otta, ni re asas pup-tra ha'th holya.’ 29Yn-medh ev dhedha, ‘Yn hwir y lavarav dhywgh, nyns eus denvyth neb re asas chi po gwreg po breder po kerens po fleghes a-barth gwlaskor Duw 30neb na dhegemmer arta lieskweyth moy y'n termyn ma ha bewnans heb diwedh y'n oes a dheu.’\nMat 20:17-19; Mark 10:32-34\n31Ena ev a gemmeras an dewdhek a'n eyl tu ha leverel dhedha, ‘Otta, ni a yn-bann dhe Yerusalem, ha pup-tra skrifys gans an brofoesi a-dro dhe Vab an den a vydh kowlwrys. 32Rag ev a vydh daskorrys dhe'n Jentilys, hag a vydh skornys ha despitys ha trewa a wrons warnodho; 33ha wosa y skorjya i a'n ladh; ha'n tressa dydh ev a dhassergh.’ 34Mes ny gonvedhsons travyth a hemma, ha'n lavar ma a veu kudhys ragdha, ha ny wodhyens styr an pyth a leveris.\nYaghhe Beggyer Dall ogas dhe Yeriko\nMat 20:29-34; Mark 10:46-52\n35Hag y hwarva, pan esa ow tos nes dhe Yeriko, yth esa unn den dall esedhys ryb an fordh ow peggya; 36ev a glewas routh ow tremena hag a wovynni pandr'a ve hemma. 37I a leveris dhodho, ‘Yma Yesu a Nazareth ow tremena dreson.’ 38Hag ev a armas, ‘Yesu, Mab Davydh, kemmer truedh ahanav!’ 39An dus neb a gerdhi a-rag a'n koskas may tawa, mes ev a armas dhe voy, ‘Mab Davydh, kemmer truedh ahanav!’ 40Ena Yesu a sevis hag erghi may fe dres dhodho; ha pan nesas, ev a wovynnas orto, 41‘Pandr'a vynnydh orthiv dhe wul?’ Ev a leveris, ‘Arloedh, may hwelliv arta.’ 42Ha Yesu a leveris dhodho, ‘Gwel ty arta: dha fydh re'th sawyas.’ 43Ha dison ev a allas gweles, hag a'n holyas, ow ri glori dhe Dhuw. Ha pan welsons hemma, an bobel oll a wormolas Duw.


Mathew 12 ABK\n1Y'n prys na Yesu a dremenas der an ysegi y'n sabot; ha'y dhyskyblon a's teva nown, hag a dhallathas terri pennow an ys ha dybri. 2An Fariseow pan welsons a leveris dhodho, ‘Awotta dha dhyskyblon ow kul an dra nag yw lafyl y wul y'n sabot.’ 3Mes ev a leveris dhedha, ‘A ny redsowgh pandr'a wrug Davydh hag ev ow perthi nown, ev ha'n re esa ganso, 4fatell entras yn chi Duw ha dybri torthow an ragworrans nag o lafyl dhodho na dhe'n re esa ganso aga dybri, marnas dhe'n oferysi yn unnsel? 5Po a ny redsowgh y'n lagha bos an sabot terrys gans an oferysi y'n tempel ha'ga bos divlam? 6Mes my a lever dhywgh bos omma neppyth yw brassa ages an tempel. 7Ha mar kodhvewgh styr an lavar ma, “Ny vynnav sakrifis, mes tregeredh, ny wrussewgh ri breus erbynn an re dhivlam.” 8Rag Mab an den yw Arloedh an sabot.’\n22Ena y feu dres dhodho sagh dyowl, dall hag avlavar, hag ev a'n sawyas par may hylli an avlavar12:22 an avlavar: War-lergh re a'n dornskrifow an dall ha'n avlavar. kewsel ha gweles. 23Ha marth bras a'n jevo oll an routhow, hag yn-medhons, ‘A allsa hemma martesen bos mab Davydh?’ 24Mes an Fariseow pan y'n klewsons a leveris, ‘Ny dewl an den ma an dhywolow yn-mes saw dre Belzebul, pryns an dhywolow.’ 25Mes ev owth aswonn aga frederow a leveris, ‘Pub gwlaskor rynnys er hy fynn hy honan yw gwrys difeyth ha pub sita po chi rynnys er hy fynn hy honan ny sev. 26Ha Satnas mara tewl ev Satnas yn-mes, rynnys yw erbynn y honan; ytho fatell yll y wlaskor sevel? 27Ha mar towlav vy dywolow yn-mes dre Belzebul, dre biw y's tewl agas mebyon? Rakhenna y fydhons i agas breusysi. 28Mes mars yw dre Spyrys Duw y towlav vy dywolow yn-mes, ena gwlaskor Duw yw devedhys warnowgh. 29Po fatell yll nebonan mos a-bervedh yn chi den krev ha pylla y byth mar ny wra ev kyns oll kelmi an den krev hag ena pylla y ji? 30Neb nag yw genev, er ow fynn yma, ha neb na guntell genev, skoellya y hwra. 31Rakhenna, yn-medhav dhywgh: pub pegh ha blasfemi a vydh gevys dhe dus, mes blasfemi erbynn an Spyrys Sans ny vydh gevys. 32Ha piwpynag a gewsso ger erbynn Mab an den, dhodho y fydh gevys; mes piwpynag a gowsso erbynn an Spyrys Sans ny vydh gevys dhodho naneyl y'n oes ma nag y'n oes a dheu.


30Ha Moyses a leveris dhe vebyon Ysrael, Mirewgh, an ARLOEDH re elwis dre hanow Besalel mab Uri, mab Hur, a loeth Yuda; 31hag ev re'n lenwis gans Spyrys Duw, gans furneth ha konvedhes, gans skians ha gans kreftweyth a bub eghenn, 32dhe dhevisya patronyow konnyk, dhe weytha yn owr hag arghans ha brons, 33dhe dreghi meyn dh'aga desedha, ha dhe gervya prenn, rag gweyth yn pub kreft konnyk. 34Hag ev re worras yn y golonn an galloes dhe dhyski, hag ev hag Oholiab mab Ahisamak a loeth Dan. 35Ev re's lenwis gans galloes dhe wul pub eghenn a ober gwrys gans krefter po gweythor kweth po brosyer yn pann glas ha purpur ha kogh ha sendal, po gans gwiader; oberoryon yn kreftweyth a bub eghenn, ha gweythoryon kweth a dhevisyow konnyk.


An Amazon - Cornwall 24\nPost by Karesk » Fri Apr 15, 2011 11:06 pm\nWar’n pri Predennek, war dhor a Dhewnans, war’n gweres a Gernow, glaw a goedhas. Omdhegys anodho veu tri fleghes yn brysyow an breow: dew vab Dewnans, Tavi ha Torrek; ha myrgh Kernow, henwys Tamara.\nHa hi fleghik hwath, y fedha Tamara ow resek yn hwyls a-dro dhe’n rosyow, dres an karregi, a-dreus an treth, hag yn mordardh heb own vyth. Pan wrynyas Tavi ha Torrek gans aga heniterow Gernewek, Tamara a vedha orth aga thewlel dhe’n dor kepar ha ysennow felghys. Raghenna, tus a’s gelwis “An Amazon”.\nTekter an voren a devis dres an blydhynyow ha hwans rygdhi a devis yn kolonnow an wesyon Dhewnansek. Hy thanta y a wrug aga dew. Sewena a wrug dos dhe Davi, ha skonyans dhe Dorrek. Tamara ha Tavi a vedha ow kwari warbarth dres nansow an order, mes Torrek a wrug fia dhe’n Mor Havren yn dan anken.\nEna y teuth an estrenyon yn ynys ma. Omsettya orth Pow Dewnans a wrussons y, ha tewlel Tavi ha Torrek dhe’n dor kepar ha ysennow felghys.\nOmsettya orth Kernow a wrussons y ena, mes Tamara a sevis er aga fynn. May hylli hi gwitha oll an or hir, omdastreylya hi a wrug dhe’n keth dowr hag a dheuth hi anodho wostalleth; ha keffrys y hwrug an wesyon Dhewnansek.\nBys yn agan dydhyow ni, yma Tamara An Amazon ow kwitha oll an or hir a Gernow. Yma hy harer Tavi a’y wrowedh rybdhi hag orth hy entra hwath a-woeles. Hag yma Torrek ow fia hwath anedha dhe’n gledhbarth.


Compare Bible readings for Oberow 13 in the ABK and the KJV - Bible Society\nBarnabas ha Sowl Apoyntys\n1Lemmyn y'n eglos yn Antiogh yth esa profoesi ha dyskadoryon, Barnabas, Simeon henwys Niger, Lukius a Kyrene ha Manaen koweth Herod an tetrargh a'y flogholeth, ha Sowl. 2Hag i ow kordhya an Arloedh hag ow penys, an Spyrys Sans a leveris, ‘Diberthewgh ragov Barnabas ha Sowl rag an gonis ma's gelwis vy.’ 3Ytho pan penyssens ha pysi i a worras aga diwla warnedha ha'ga dannvon yn-kerdh.\nAn Abesteli a Bregoth yn Syprus\n4Rakhenna, dannvenys yn-mes gans an Spyrys Sans, i eth yn-nans dhe Selewsia, hag alena i a woelyas dhe Syprus. 5Ha pan dheuthons bys yn Salamis i a bregowthas ger Duw yn synagys an Yedhewon; hag yth esa Yowann gansa rag aga gweres. 6Wosa mos der an ynys oll bys Pafos, i a gavas unn gour, pystrier, fals profoes yedhowek, henwys Bar Yesus, 7neb esa gans an prokonsul Sergius Pawlus, gour a boell. An gour ma a elwis Barnabas ha Sowl ha hwilas klewes ger Duw; 8mes an pystrier Elymas (rag yndella treylys yw y hanow) a sevis er aga fynn, ow hwilas treylya an prokonsul dhiworth an fydh. 9Mes Sowl (neb o Powl ynwedh), lenwys a'n Spyrys Sans, ow mires stark orto a leveris, 10‘A, lenwys a bub toell hag a bub frows, mab an jowl, eskar pub ewnder, a ny vynn'ta hedhi, kamma fordhow ewn an Arloedh? 11Ha lemmyn, otta, yma leuv an Arloedh warnas, ha dall vydhydh heb gweles an howl rag termyn.’ Ha hware niwl ha tewlder a goedhas warnodho hag ev eth a-dro yn-dann hwilas tus dh'y ledya er an leuv. 12Ena an prokonsul, ow kweles an pyth a hwarva, a grysis, rag marth bras a'n jeva a dhyskas an Arloedh.\nPowl ha Barnabas yn Antiogh a Pisidia\n13Lemmyn Powl ha'y gowetha a voras dhiworth Pafos ha dos dhe Perga yn Pamfylia; ha Yowann a dhibarthas dhiworta ha dehweles dhe Yerusalem. 14Mes i eth yn-rag dhiworth Perga ha dos dhe Antiogh a Pisidia; ha dydh sabot i eth y'n synaga hag esedha. 15Wosa redyans an lagha ha'n brofoesi, routers an synaga a dhannvonas dhedha, ow leverel, ‘Breder, mars eus dhywgh neb ger a gennerth rag an bobel, leverewgh e.’ 16Ytho Powl a sevis yn-bann, hag ow kul sin gans y leuv ev a leveris:\n‘Hwi Ysraelysi, ha'n re neb a berth own a Dhuw, goslowewgh. 17Duw an bobel ma a Ysrael a dhewisas agan tasow ha meurhe an bobel dres aga godrik yn bro Ejyp; ha'y vregh drehevys, ev a's hembronkas mes anedhi, 18ha dres neb dew-ugens blydhen ev a's porthas y'n difeythtir, 19ha pan dhistrusa seyth kenedhel yn pow Kanan ev a ros dhedha aga fow avel eretons 20neb peswar kans blydhen ha hanter-kans. Ha wosa an taklow ma ev a ros dhedha breusysi bys yn termyn Samuel an profoes. 21Ena i a bysis myghtern, ha Duw a ros dhedha Sowl mab Kish, gour a'n loeth Benyamin, dew-ugens blydhen. 22Ha wosa y remova, ev a dhrehevis Davydh dhe vos aga myghtern; anodho ev a leveris, ow tustunia, “My re gavas bos Davydh mab Yesse gour war-lergh ow holonn, neb a vynn gul oll ow bodh.” 23Dhiworth henedh an gour ma Duw re dhros dhe Ysrael, herwydh y ambos, Selwyas Yesu. 24Kyns y dhevones Yowann re bregowthsa besydh a edrek dhe'n bobel oll a Ysrael. 25Mes pan esa Yowann ow kowlwul y resegva, ev a leveris, “Pandr'a dybowgh my dhe vos? Nyns ov vy ev; mes otta, onan a dheu war ow lergh ma nag ov vy gwiw dhe dhigelmi sandalyow y dreys.”\n26‘Breder, mebyon agh Abraham, ha'n re yn agas mysk a berth own a Dhuw, dhyn ni ger an selwyans ma re beu dannvenys. 27Rag an re trigys yn Yerusalem ha'ga rewloryon, drefenn na'n aswonnsons, na konvedhes lavarow an brofoesi yw redys pub sabot, orth y vreusi re's kollenwis. 28Kyn na gavsons skila dh'y ladha, i a wovynnas orth Pilat may fe distruys. 29Ha pan gowlwrussens pup-tra re bia skrifys yn y gever, i a'n kemmeras yn-nans dhiworth an wydhenn ha'y worra yn bedh. 30Mes Duw a'n drehevis dhiworth an re varow; 31ha lies dydh ev a omdhiskwedhas dhe'n re neb a dhothya yn-bann ganso dhiworth Galile dhe Yerusalem, neb yw lemmyn y dhustunioryon dhe'n bobel. 32Ha ni a bregoth dhywgh an ambos a dheuth dhe'n tasow, 33an ambos ma re gollenwis Duw dhyn ni, aga fleghes, ow trehevel Yesu; keffrys dell yw skrifys y'n nessa salm:\n“Ow mab yth osta,\nHedhyw my re'th tineythis.”\n34Ha dell y'n drehevis dhiworth an re varow, heb dehweles namoy dhe bodredhes, hemma ev re leveris,\n“My a re dhis an taklow sur ha sans ambosys dhe Davydh.”\n35Rakhenna ynwedh yn salm arall ev a lever,\n“Ny vynnydh ri dha Sans dhe weles podredhes.”\n36Rag Davydh, wosa ev dhe servya bodh Duw yn y henedh y honan, a goskas hag a veu gorrys gans y dasow hag a welas podredhes. 37Mes ev neb a wrug Duw y dhrehevel ny welas podredhes. 38Rakhenna bedhes godhvedhys dhywgh, breder, der an den ma bos gevyans peghosow pregewthys dhywgh, 39hag dredho ev pubonan a grys yw akwitys dhiworth pup-tra oll ma na yllewgh bos akwitys dhiworto dre lagha Moyses. 40Rakhenna kemmerewgh with na dheffo warnowgh an pyth yw leverys y'n brofoesi:\n41“Mirewgh, hwi neb a wra ges,\nkemmerewgh marth, ha kewgh dhe goll,\nrag yn agas dydhyow my a wra ober,\nober kammenn na grysowgh mara'n deriv nebonan dhywgh.” ’\n42Hag i ow mos yn-mes, an bobel a's pysis may fe an geryow ma kewsys orta an nessa sabot. 43Ha wosa an kuntelles dhe dhiberth, meur a'n Yedhewon hag a'n broselytys neb a wordhya y'n synaga a holyas Powl ha Barnabas, neb a gewsis orta ha'ga ynnia may pessyens yn gras Duw.\n44An nessa sabot ogas oll an sita o kuntellys rag goslowes orth ger Duw. 45Mes pan welsons an routhow, an Yedhewon a veu lenwys a avi, hag i a gontradias, ow kewsel blasfemi erbynn an pyth a veu leverys gans Powl. 46Hag ow kewsel yn hardh, Powl ha Barnabas a leveris, ‘Res o bos ger Duw kewsys dhywgh hwi yn kynsa; mes a-ban y'n skonyowgh hag omvreusi agas honan anwiw a vewnans heb diwedh, otta, ni a dreyl dhe'n Jentilys. 47Rag yndella an Arloedh re'gan gorhemmynnis:\n“My re'th ordenas avel golow dhe'n Jentilys,\nrag dri selwyans bys yn penn pella an norvys.” ’\n48Ha pan glewas an Jentilys hemma, i a lowenhas hag enora ger an Arloedh, ha myns o ragordenys dhe vewnans heb diwedh a grysis, 49hag yth esa ger an Arloedh ow lesa der oll an pow. 50Mes an Yedhewon a ynnias war an benynes a vri neb a wordhya Duw ha gwelhevin an sita, ha dalleth helghyans erbynn Powl ha Barnabas, ha'ga thewlel mes a'ga ranndir. 51Mes i a shakyas an doust dhiworth aga threys er aga fynn, ha dos dhe Ikonium. 52Ha'n dhyskyblon a veu lenwys a lowena hag a'n Spyrys Sans.


( Aepyceros melampus”)\nGorreydh (a-ugh), benenreydh ha leugh (a-is)\nGwrandrans an impala (A.m.melampus – glas, A.m.petersi – gwyrdh)\nBenenreydh orth poll dowr\nGorreydhow owth omladha y'n seson parya\nSonyow gorreydh ow pedhygla\nAn impala (Aepyceros melampus) yw gavrewik myns kres a Afrika. An hanow "impala" a dheu dhyworth an yeth Tswana, ow styrya "gavrewik rudh". Y hanow godhoniethel Aepyceros a dheu dhyworth an Hen Greka, αἰπύς (aipus, 'ughel') + κέρας (keras, 'korn'); ha melampus dhyworth μελάς (melas, 'du') + πούς (pous, 'troos').\n3 Bewva ha boos\nLiw an impala yw gellrudh han blew gwynn y'n skovarnow, a-ugh pub lagas ha war an elgeth, briansen, torr ha diwbedren. Yma linen gul desedhys war gres an keyn dhe'n lost ha linen du plommwedhek war geyn pub mordhos. Yma toos a vlew du a worheri gwagren eth a-ugh an seudhel a bub garr keyn.\nAn impala a yll lamma moy ages 10 meter yn hys ha 3 meter a ughder, ha drehedhes tooth a voy ages 80 km/h, may hallo skeusi rag preydhyoryon..\nNyns eus kern dhe'n venenreydh, mes yma dhe'n gorreydh kern kromm gans semlant stummys. An kern yw du hag a dyv mar bell ages meter yn aga hys.\nImpalas yw gweythresek y'n jydh, mes i a bowes yn tommder hanterdydh hag y'n nos. Tiredhek yw an gorreydhow gwarthevyek. I a verk aga thiredhow gans urin ha kawgh ha synsi greow benenreydhow po "harem". Gorreydhow yowynk a furv greow bachelers. Preydh posek yw an impala rag chitragys, lewpardes ha lewyon. Teurek a yll bos kemmyn war impalas, hag ytho gwel kemmyn yw ydhyn war geyn impala ow tybri an teurek.\nBewva ha boosChanjya\nImpalas yw kevys yn gwelstiryow ha emlow gwydhegi, ogas dhe dhowr. I a dheber gwelsow ha del.\nGorreydhow yw tevesik yn reydhek wosa bledhen, mes anwirhaval yw i dhe parya kyns peder bloodh. Benenreydhow a yll degi wosa etek mis. Frothus yns i rag dew dhydh pub mis. Hys degyans yw hwegh mis. Dinythyans a hwer ogas dhe hanterdydh, dell yw usys. Bronnys yw an leughi pymp mis.\nKemmyn yw an impala, gans moy ages 2 vilvil anedha a-dreus Afrika soth hag est.\nGorreydh ow tiskwedhes an kern stummys, lost gwynn ha merkyow du\nImpala ow lamma\nImpala ha pyger teurek pigrudh (Buphagus erythrorhynchus)\nLast edited on 30 Ebrel 2022, at 18:41\nDiwettha golegyans an folen ma a veu an 30 Ebrel 2022, dhe 18:41.


1 Samuel 6 (ABK) - Bible Society\n1 Samuel6 ABK\nAn Argh Dannvenys dhe Ysrael\n1Wosa argh an ARLOEDH dhe vos yn bro an Filistysi seyth mis, 2an Filistysi a elwis an oferysi ha'n goelyogyon ha leverel, ‘Pandr'a wren gans argh an ARLOEDH? Leverewgh dhyn pandr'a dannvenyn gensi dh'y le.’ 3Hag i a leveris, ‘Mar tannvenowgh dhe-ves argh Duw Ysrael, na's dannvenewgh gwag, mes res yw dhywgh dannvon dhodho offrynn kammweyth ynwedh. Ena hwi a vydh sawys hag y fydh godhvedhys dhywgh prag nag yw y dhorn treylys a-dhiworthowgh.’ 4Hag i a leveris, ‘Pandr'yw an offrynn kammweyth a dhaskorryn dhodho?’ I a worthybis, ‘Pymp hwedh owrek ha pymp logosenn owrek, war-lergh niver gwahalyethow an Filistysi; rag yth esa an keth pla warnowgh oll, ha war agas rewloryon. 5Ytho hwi a wra imajys a'gas hwedhow hag imajys a'gas logos neb a dhiswra an tir, ha hwi a re glori dhe Dhuw Ysrael; martesen ev a skavha y dhorn a-dhiwarnowgh hag a-dhiwar agas duwow hag a-dhiwar agas tir. 6Prag y hwrewgh kaleshe agas kolonn kepar dell wrug an Ejyptianys ha Faro kaleshe aga holonn? Wosa ev dhe wul ges anedha, a ny assons an bobel dhe vones, hag i a dhibarthas? 7Lemmyn ytho, gwrewgh kert nowydh ha kemmerewgh diw vugh-wodra na borthas nevra yew warnedha, ha yewewgh an bughes dhe'n kert, mes kemmerewgh aga leughi tre, dhe-ves a-dhiworta. 8Kemmerewgh argh an ARLOEDH ha'y gorra war an kert, ha gorrewgh an taklennow a owr, a dhaskorrowgh dhodho rag offrynn kammweyth, yn kist rybdhi, ha'y dannvon dhe-ves war hy fordh. 9Ha mirewgh orti; mar teu yn-bann war an fordh dh'y thiredh hy honan, dhe Beth-shemesh, ena ev re wrug dhyn an drog bras ma; mes mar ny'n gwra, ena ni a woer nag yw y dhorn a'gan gweskis; y hwarva par happ.’\n10Yndella y hwrug an wer; i a gemmeras diw vugh-wodra ha'ga yewa dhe'n kert, ha degea aga leughi yn tre. 11I a settyas argh an ARLOEDH war an kert, ha'n gist gans an logosennow a owr hag imajys aga hwedhow ynni. 12Ha'n bughes eth kompes war-tu Beth-shemesh war an fordh, ow pedhygla hag i ow mos, ha ny dreylsons dhe'n barth dhyghow na dhe'n barth kledh, ha gwahalyethow an Filistysi a's holyas bys yn or Beth-shemesh.\n13Lemmyn yth esa pobel Beth-shemesh ow mysi aga gwaneth y'n nans, ha pan virsons yn-bann ha gweles an argh, i a lowenhas dh'y gweles. 14Ha'n kert a dheuth yn gwel Yoshua, den a Beth-shemesh, hag ev a hedhis ena. Yth esa men bras ena; hag i a folsas prenn an kert, hag offrynna an bughes avel offrynn leskys dhe'n ARLOEDH. 15Ha'n Levysi a gemmeras yn-nans argh an ARLOEDH ha'n gist esa rybdhi, mayth esa taklennow a owr ynni, ha'ga gorra war an men bras. Ena gwer Beth-shemesh a offrynnas offrynnow leskys ha sakrifia sakrifisow y'n keth jydh na dhe'n ARLOEDH. 16Ha pan welas pymp gwahalyeth an Filistysi hemma, i a dhehwelis y'n keth jydh na dhe Ekron.\n17An re ma yw an hwedhow owrek a dhaskorras an Filistysi avel offrynn kammweyth dhe'n ARLOEDH: onan rag Ashdod, onan rag Gaza, onan rag Ashkelon, onan rag Gath, onan rag Ekron; 18ynwedh an logosennow owrek, war-lergh niver oll sitys an Filistysi usi dhe'n pymp gwahalyeth, an kastylli ha godrevi, bys y'n men bras, may hworrsons argh an ARLOEDH warnodho hag usi hwath ena yn gwel Yoshua a Beth-shemesh.\nAn Argh yn Kiryath-yearim\n19Hag ev a weskis gwer Beth-shemesh, drefenn i dhe vires a-ji dhe argh an ARLOEDH; hag ev a weskis deg ha tri-ugens gour anedha. An bobel a gynis, drefenn an ARLOEDH dhe wul ladhva veur yn mysk an bobel. 20Ha gwer Beth-shemesh a leveris, ‘Piw a yll sevel a-dherag an ARLOEDH, an Duw sans ma? Dhe biw a wra ev mos yn-bann a-dhiworthyn?’ 21Hag i a dhannvonas kannasow dhe dus Kiryath-yearim, ow leverel, ‘An Filistysi re dhaskorras argh an ARLOEDH, Dewgh yn-nans ha kemmerewgh hi yn-bann dhywgh.’


Jenesis 47 (ABK) - Bible Society\nJenesis 47 ABK\nAn Drevesigeth yn Goshen\n1Ena Yosep a dheuth, hag ev a dherivas dhe Faro ha leverel, ‘Ow thas ha'm breder, ha'ga flokkys ha'ga greow ha pup-tra eus gansa re dheuth yn-mes a bow Kanan, hag otta, ymons i yn pow Goshen.’ 2Hag ev a gemmeras pymp gour dhiworth oll y vreder ha'ga dri a-rag Faro. 3Yn-medh Faro dh'y vreder, ‘Py par ober a wrewgh hwi?’ hag yn-medhons i dhe Faro, ‘Dha wesyon yw bugeledh deves, ha ni ha'gan tasow.’ 4Hag yn-medhons i dhe Faro, ‘Ni re dheuth dhe driga y'n pow, rag nyns eus peurva yn pow Kanan rag flokk dha wesyon, rag tynn yw an divoetter yn pow Kanan. Ytho lemmyn, gas dha wesyon dhe driga yn pow Goshen, ni a'th pys.’ 5Ena Faro a gewsis orth Yosep, ow leverel, ‘Dha das ha'th vreder re dheuth dhis. 6Yma pow Ejyp a-dheragos. Gas dha das ha'th vreder dhe driga yn gwella rann an pow; gas i dhe driga yn pow Goshen. Ha mar kodhes bos yn aga mysk gwer abel, gorr i dhe vos gwithysi war ow chatel vy.’\n7Ha Yosep a dhros Yakob y das ha'y worra dhe sevel dherag Faro, ha Yakob a vennigas Faro. 8Yn-medh Faro dhe Yakob, ‘Py lies bloedh yw dha vewnans?’ 9Hag yn-medh Yakob dhe Faro, ‘Dydhyow blydhynyow ow godrigow yw deg ha hwegh-ugens. Boghes ha drog re beu dydhyow blydhynyow ow bewnans, ha ny wrussons dos nes dhe dhydhyow blydhynyow bewnans ow thasow yn dydhyow aga godrigow i.’ 10Ha Yakob a vennigas Faro ha mos yn-mes dhiworth Faro. 11Ena Yosep a dhesedhas y das ha'y vreder, hag ev a ros dhedha perghennogeth yn pow Ejyp, y'n gwella rann a'n tir yn pow Rameses, dell wrussa Faro gorhemmynna. 12Ha Yosep a ros sosten dh'y das ha'y vreder hag oll chi y das gans bara, war-lergh niver an fleghes.\nYosep ha'n Divoetter\n13Nyns esa bara yn oll an pow rag pur dynn o an divoetter, ha pow Ejyp ha pow Kanan a glamderas drefenn an divoetter. 14Ha Yosep a guntellas oll an mona esa yn pow Ejyp hag yn pow Kanan rag an ys esens orth y brena, ha Yosep a dhros an mona a-berth yn chi Faro. 15Ha pan veu gyllys oll an mona mes a pow Ejyp ha pow Kanan, oll an Ejyptianys a dheuth dhe Yosep, ow leverel, ‘Ro dhyn bara. Prag y ferwyn a-dheragos? rag gyllys yw an mona.’ 16Yn-medh Yosep, ‘Rewgh agas chatel ha my a re dhywgh bara47:16 bara: Ow siwya an Septuagint. Nyns usi an ger ma y'n tekst ebrow. yn attal a'gas chatel mars yw gyllys an mona.’ 17Ytho i a dhros aga enyvales dhe Yosep, ha Yosep a ros dhedha bara yn attal a'n vergh ha'n flokkys ha'n gwarthek, hag a'n asenes, hag ev a brovias dhedha bara yn attal rag oll aga enyvales der an vlydhen na. 18Ha pan veu gorfennys an vlydhen na, i a dheuth dhodho y'n nessa blydhen ha leverel dhodho, ‘Ny yllyn keles dhiworth ow arloedh bos an mona gyllys, hag yma greow an chatel dhe'm arloedh. Nyns eus travyth gesys a-rag ow arloedh marnas agan korfow ha'gan tir. 19Prag yth eson ni ow merwel dherag dha dhewlagas, ha ni ha'gan tir? Pren ni ha'gan tir rag bara, ha ni ha'gan tir a vydh gwesyon dhe Faro. Ro dhyn has, may fewyn ha ma na verwyn, ha ma na vo an tir dibobel.’\n20Ytho Yosep a brenas oll an tir yn Ejyp a-barth Faro, rag an Ejyptianys a werthas pubonan y bark rag y feu an divoetter tynn warnedha. Yndella Faro eth ha bos perghennek an tir; 21ha'n bobel, ev a's gwrug yn kethyon47:21 ev a's gwrug yn kethyon: Amendys war-lergh an Septuagint. Ebrow ev a's removas dhe'n sitys. dhiworth an eyl penn a Ejyp bys yn y gila. 22Saw unnsel tir an oferysi ny wrug ev y brena, rag yth esa dhe'n oferysi ewnrann dhiworth Faro; hag yth esens i ow tybri aga ewnrann a ros Faro dhedha. Ytho ny werthsons aga thir. 23Ena Yosep a leveris dhe'n bobel, ‘Otta, my re'gas prenas hwi ha'gas tir hedhyw a-barth Faro. Ottomma has ragowgh dhe hasa y'n tir.’ 24Ha peskweyth may fo trevas, hwi a re an pympes rann dhe Faro, ha gwitha peder rann ragowgh hwi rag hasa y'n park ha rag boes ragowgh hwi ha'n re yn agas chiow, ha rag boes rag agas fleghes 25Hag yn-medhons i, ‘Ty re sawyas agan bewnans. Gwren ni kavoes gras yn golok ow arloedh, ha ni a vydh kethwesyon dhe Faro.’ 26Ytho Yosep a wrug hemma ordenans bys y'n jydh hedhyw a-dro dhe bow Ejyp: Faro dhe gavoes an pympes rann. Saw tir an oferysi yn unnsel ny goedhas dhe Faro.\nYakob a Vennik Efraym ha Manasse\n27Ytho Ysrael a drigas yn pow Ejyp, yn pow Goshen. I a gavas tiryow ena, ha doen frut, ha kressya yn feur. 28Yakob a veu yn few seytek blydhen yn pow Ejyp, ha dydhyow Yakob, blydhynyow y vewnans, a veu seyth bloedh ha seyth-ugens blydhen.\n29Pan veu dydhyow Ysrael ow tos nes dh'y vernans, ev a elwis y vab Yosep ha leverel dhodho, ‘Mar kevis gras y'th wolok, gorr dha leuv yn-dann ow mordhos, my a'th pys, ha diskwedh dhymm tregeredh ha lelder. Na wra ow ynkleudhyas yn Ejyp. 30My a vynn growedha gans ow thasow. Dog vy yn-bann mes a Ejyp ha'm ynkleudhyas yn aga bedh i.’ Hag ev a leveris, ‘My a wra war-lergh dha er.’ 31Hag yn-medh ev, ‘Ti e dhymmo vy’; hag ev a'n tos. Ena Ysrael a omblegyas war benn an gweli.47:31 a omblegyas war benn an gweli: War-lergh an Septuagint a omblegyas, ow poesa war benn y lorgh. Gwel ynwedh Ebrowyon 11:21.


Remembering Lasair Dhe | Living Tradition\nTitle: Lasair Dhe\nLasair Dhe, meaning Spirit of God, was a much loved project performed live at Glasgow Cathedral.\nLasair Dhe, meaning Spirit of God, was a much loved project performed live at Glasgow Cathedral. In the intervening years many of the young people featured have grown into adulthood, and sadly some of those featured are no longer with us.\nLasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral.\nLasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral. Lasair Dhe, meaning Spirit of God, was a much loved project performed live at Glasgow Cathedral.


(Baner Eynda) (Arwoedh Eynda)\nLavar kenedhlek: Satyamēva Jayatē\n(Sanskrit: Hepken an Gwir a Wormeuledh)\nYethow soedhogel Hindi, Sowsnek + 21 yeth arall\nPenn-sita Delhi Nowydh\nSita Voyha Mumbai\nLywydh Pranab Mukherjee\nPennmenyster Narendra Modi\n- % dowr 3,287,590 km²\nAnserghogeth 15ves a vis Est, 1947\nRepoblek 26es a vis Genver, 1950\nKodenn (ISO 4217) Rupee eyndek (₨)\nAntemna Kenedhlek Jana Gana Mana\nKan Genedhlek Vandē Mātaram\nEnyval Kenedhlek Tiger a Vengal\nEdhen Genedhlek Payon\nKodenn kesroesweyth .in\nKodenn pellgowser +91\nEynda yw repoblek meur yn Asi Soth. Gans moy ages mil vilvil a dus, hi yw an brassa gwerinieth y'n Norvys. Yma 28 stat ha 7 tiredh y'n kesunyans. Yn-mysk hy hentrevogyon yma Pakistan, Nepal, Bangladesh, ha China. Peder sita pur vras yw Mumbai, Kolkata, Delhi, ha Chennai. Yn-mysk an sitys erell a vri, merkyewgh Bengalour, Hyderabad, Kanpur, Ludhiana h.e.\nYma'n mynydhyow Himalaya yn gogledh an wlas; a-is yth ystynn plenys an Indus ha Ganga.\nYma kryjyansow Eyndek ow synsi ynna Hindoueth hag Islam, Kristoneth ha Bouddhisteth, Sikheth, Zoroastrianeth, ha lies kryjyans arall. An wlas ma yw an tyller le may tallathas an kryjyansow Jayna, Bouddhistek, Hindou ha Sikh.\nAn taves chyf a Eynda Gledh yw Hindik, mes yma yethow ranndiryel erell ha gansa milyonow pals a gewsoryon: Marathek, Telougou, Tamil, Bengalek, Goujaratek, Kannadek, Panjabi, Oriya, Malayalam, Assamek, Maythili, Kashmiri, h.e. Yma studh soedhogel dhe'n tavosow ma, warbarth gans Sowsnek (kewsys gans lies person avel nessa yeth), Sindhi, Nepalek, Dogari, Santali ha Sanskrit.\ncitys yn eynda\n1 Mumbai 12.478.447\n2 Delhi 16.753.235\n3 Bangalore 9.588.910\n4 Kolkata 4.486.679\n5 Chennai 4.681.087\n6 Hyderabad 4.010.238\n7 Ahmedabad 5.570.585\n8 Pune 3.446.330\n9 Surat 5.064.519\n10 Kanpur 6.368.043\n11 Jaipur 3.910.570\n12 Lucknow 4.681.416


Rod’s Cornish Match Report – London Scottish (H) :Cornish Pirates\nCornish Pirates / Rod’s Cornish Match Report – London Scottish (H)\nRod’s Cornish Match Report – London Scottish (H)\nGans gwyns ha niwllaw lewya, ny veu gam uskis desevys. Dres hebma, mir scav orth an folen bara a dhysquedhas bos para dyffrans dhe Albanyon Loundres es dell yw usyes gans pymp po whegh gwrier yn prest dhyworth Caredin ha Harlequins, y’ga mysk keswlascor Statys Unys. Nyns o pell kyns an Vorladron dhe scorya aga hensa assay pan rug Callum Sirker y’n seythves mynysen a davas yn-dadn yn cornel an bord-scorya, gans treylyans sewen gans Arwel Robson. Yth esa an dhew bara owth assaya gwary rugby ygor, mes yth o an Vorladron neb a scoryas arta, an dro ma assay y’n cornel gans Tom Channon, yn udn sewya movyans cachya ha lewya. Y’n lacka prys Robson o ansewen gans an treylyans – 12-0. Pymp mynsen woja hebma, Alex o’Meara a dhalhednas y jons pan wrug y botyas yn-rag delivrans gwylls gans creswas Albanyon Loundres dhe scorya yn-dadn an peulyow. An Vorladron a gavas an chons scorya arta kens hanter-termyn, mes woja cachya yn clan an bel dhyworth linen duch 5-meter, an bel a veu kellys yn-rag yn udn settya an movyans cachya ha lewya. An scor raghedna a drigas orth 19-0 dhe hanter-termyn.\nKeniver scoodhyer orth an fyt o sur y hwrussa an Vorladron cavos assay po dew moy y’n nessa hanter dhe dhiogely aga foynt mas, mes yn despit aga stryvyans an gwella, ny wrug hebma wharvos. Yn gwrianeth, Albanyon Loundres a gavas moy a jonsow yn hanter ma dhe scorya, mes po y a veu spalys ogas dhe’n linen, po knoukya an bel yn-rag po dres oll, dre dhefendyans crev an Vorladron, neb ny wrug fyllel gans udn dalhen. Studhow kewer a wrug tacklow cales rag an dhew bara der an enep gwary pur boos yn udn sugna nerth an warioryon. Dres hebma, ny wrug an Vorladron controlya tiredh, ha kelly niver a vovyansow omsettya. Ytho, an hanter a drigas heb scor vyth hag orth an whytel finel an scor o – An Voraldron Gernewek 19, Albanyon Loundres 0. Yth o gwayn ha folen ladn rag an Vorladron, mes gans an tull a fowt a boynt mas.


(194) Cunys, glos ha kesow - lovinglivingcornish\n(194) Cunys, glos ha kesow\n© 2019 Nicholas Williams\nDownload FileMP3 • 5183KB\nI’n gân Nadelyk ‘Good King Wenceslas’ yma an lînen: ‘When a poor man came in sight gathering winter fuel.’ Ny yll an ‘winter fuel’ bos ken tra vëth ès gwelyny predn. Dell usy ow wharvos nyns o Wenceslas mytern; ev o Dûk Bohêm, erna veu va ledhys gans party y vroder Boleslav, tebel-was. Yth hevel dhyworth an gân fatell esa lowr a brednyer dhe gafos in Bohêm in dedhyow Wenceslas. Heb mar y fedha prednyer leskys wàr an tan in Kernow kefrÿs. Cunys yw an ger rag hedna. In Passio Christi yma an tormentours owth omglôwes yêyn hag ytho owth anowy tan. Onen anodhans a lever:\nCowetha, hedhowgh cunys\nha me a wheth gans meur gris\nmay tewo an tan wharê.\nJames Jenkins a lever: Ny dal dis perna cunys wàr an saw ‘you ought not buy firewood by the load.’ Saw gesowgh ny dhe soposya na ylly prednyer bos kefys, pandra yllens y ûsya rag sensy aga honen tobm lowr i’n gwâv yêyn? Y fedha cawgh buhas pò ‘cow dung’ sehys hag ûsys avell devnyth dhe lesky in Kernow bys i’n nawnjegves cansvledhen. Hèn yw gelwys glos in Kernowek rag ensampyl in Creacyon an Bÿs. Nyns yw Caym pÿs dâ dhe lesky ÿs ha frûtys avell sacryfîs dhe Dhuw, ytho ev a lever:\nMe a gùntell dreyn ha spern\nha glos dha lesky heb bern\nhag a wra bùsh brâs a vog.\nYth yw glos leskys whath in lies tyller i’n bÿs saw nyns ywa ûsys na felha in Kernow. Tra aral dhe lesky wàr an tan yw kesow pò ‘peat’. An form udnyk yw kesen ‘piece of turf, peat’. Kesow yw cùntellyans a stoff losowek hanter-pedrys neb yw kefys in towarhegow pò ‘peat bogs’. I’n hâv yma darnow bian pedrak gwrës a’n kesow glëb gans pal arbednyk, ha gesys yns y ena in howl dhe dheseha. An ober a drehy an kesow yw lavur crev ha pòr gales wàr an keyn. Yma an ober campollys i’n lavar rës gans Pryce: Whelas tus dha trehy kesow ‘seek men to cut turf.’ Pàn vo an kesow sëgh yn tien, y yw degys tre hag ûsys wàr an tan i’n gwâv. Kesow yw leskys wàr an tan in lies tyller in Wordhen whath, hag golok kebmyn yw gweles crug a gesow ryb meur a dreven wàr geyn pow. Y fedha kesow trehys in Gwlas an Hâv i’n dedhyow eus passys ha, dell welsyn ny, in tyleryow in Kernow kefrës. I’n present termyn yma auctorytas an Udnyans Ewrôpek ow whelas strotha myns an kesow alowys dhe vos trehys in certan towarhegow i’n powyow an Udnyans. Pelha yma project sodhogyl ow mos in rag in Kernow dhe dhasvêwa towarhegow Goon Brèn (‘Bodmin Moor’). Wotyweth yma nebes towarhegow bian whath wàr an Lysard i’n west a Gernow. I’n get-testen-ma a les ywa fatell yw Erica vagans ‘Cornish heath’ kefys wàr an Lysard, saw scant nyns yw an plans kefys in ken tyller vÿth. In radnyêth Sowsnek Kernow E. vagans yw aswonys avell ‘kekezza.’ Dell wrug vy comendya kyns lebmyn, an hanow-na a yll bos sempelheans in Sowsnek a’n form wredhek in Kernowek *clegh kesow pò ‘bells of the peatland’, hanow usy ow tesedha yn perfëth rag flourys an grug-ma.


1 Makkabeyon 10 (ABK) - Bible Society\n1 Makkabeyon 10 ABK\nRebellyans Aleksander Epifanes\n1Y'n kans ha tri-ugensves blydhen10:1 152 kyns Krist. Aleksander Epifanes, mab Antioghus a diras hag a gemmeras Ptolemais. I a'n wolkommas, hag ev a dhallathas reynya ynni. 2Pan glewas Demetrius an myghtern hemma, ev a guntellas lu fest bras hag a geskerdhas er y bynn yn batel. 3Demetrius a dhannvonas lyther dhe Yonathan yn geryow a gres rag y enora, 4rag y leveris dhodho y honan, ‘Oberyn yn kynsa rag may hwryllyn kres ganso kyns ev dhe wul kres gans Aleksander er agan pynn, 5rag ev a berth kov a oll an drogoberow a wrussyn orto hag orth y vreder hag orth y genedhel.’\n6Ytho Demetrius a ros dhodho awtorita rag gelwel soudoryon, rag aga arva, ha mos ha bos y geffrysyas, hag ev a worhemmynnis may fe an woestlow esa a-ji dhe'n tour delivrys dhodho.\n7Ena Yonathan a dheuth dhe Yerusalem hag a lennas an lyther yn klewans oll an bobel ha gans an dus y'n tour. 8Own meur a's tevo pan glewsons an myghtern dhe ri dhodho awtorita rag gelwel soudoryon. 9Mes an dus y'n tour a dhelivras an woestlow dhe Yonathan, hag ev a's daskorras dh'aga herens.\n10Yth esa Yonathan trigys yn Yerusalem hag ev a dhallathas dastrehevel ha nowydhhe an sita. 11Ev a leveris dhe'n re esa ow kul an ober, drehevel an fosow ha kylghya menydh Sion gans meyn pedrekhes rag kerweyth gwell; hag y hwrussons yndella.\n12Ena an estrenyon esa a-ji dhe'n dinasow drehevys gans Bagghides a fias dhe'n fo; 13peub a asas y dyller ha dehweles dh'y bow y honan. 14Marnas yn Beth-sur re a wortas hag a assa an lagha ha'n gorhemmynnow, rag y feu tyller meneghi ragdha.\n15Ytho pan glewas myghtern Aleksander oll an ambosow dannvenys gans Demetrius dhe Yonathan, ha tus a dherivas dhodho a'n batelyow ha'n gweythresow kolonnek gwrys gans Yonathan ha'y vreder, hag a'n ahweryow re borthsens, 16yn-medh ev, ‘Ple kevyn gour haval dhodho? Lemmyn ytho ni a'n gwra agan koweth ha'gan keffrysyas.’ 17Hag ev a skrifas lyther ha'y dhannvon dhodho, y'n geryow a hol:\nYonathan A ha Bos Arghoferyas\n18‘Myghtern Aleksander dh'y vroder Yonathan, salusyans. 19Ni re glewas y'th kever, ty dhe vos kasor galloesek ha gwiw dhe vos agan koweth. 20Ytho lemmyn ni re'th apoyntyas dhe vos arghoferyas dha genedhel; y fydhydh henwys koweth a'n myghtern. Hag y tegoedh dhis kemmeres agan tu ha gwitha kowethyans genen.’ Hag ev a dhannvonas dhodho pows purpur ha kurun a owr.\n21Ytho Yonathan a omwiskas y'n dillas sans y'n seythves mis a'n kans ha tri-ugensves blydhen,10:21 152 kyns Krist. yn goel an skovvaow, hag ev a guntellas kasoryon hag a dharbaris arvow pals. 22Pan glewas Demetrius hemma, ev a gemmeras duwon hag yn-medh ev, 23‘Pyth yw hemma re wrussyn? Gyllys yw Aleksander a-ragon ni ow kul kowethyans gans an Yedhewon rag y omgrevhe. 24My ynwedh a skrif dhedha geryow a gennerth hag ambosa dhedha enor ha rohow rag ma'm bo aga gweres.’ 25Ytho ev a dhannvonas lyther dhodho war-lergh an geryow ma:\nLyther Demetrius dhe Yonathan\n‘Myghtern Demetrius dhe genedhel an Yedhewon. Salusyans. 26A-ban withsowgh agas kevambos genen, ha pesya yn agan kowethyans, heb kilfia dh'agan eskerens, ni re glewas anodho ha re lowenhas. 27Ha lemmyn gwrewgh pesya yn lenduri genen, ha ni a attal dhis gans da drefenn an pyth a wredh ragon. 28Ni a wront dhis lies frankedh hag a re dhis rohow.\n29‘Ha lemmyn my a'gas liver hwi, ha my a rydhha oll an Yedhewon a dyli trubyt ha toll hoelan ha tollow an gurun; 30ha a-dhia'n jydh hedhyw hag yn-rag my a'gas rydhha a pe tressa rann an ys ha hanter froeth an gwydh a dhesedh my dh'y degemmeres. Ny's kuntellav a bow Yuda nag a'n tri ranndir keworrys dhedhi dhiworth Samaria ha Galile, a'n jydh ma ha bys vykken. 31Yerusalem yw sans, ytho hy degedhow ha' y gobrow a vydh heb toll. 32My a hepkorr ynwedh ow maystri war an tour yn Yerusalem hag y'n rov dhe'n arghoferyas, rag may hworro ynno gwer dewisys ganso rag y witha. 33Ha pubonan a'n Yedhewon re beu kemmerys avel keth dhiworth pow Yuda yn ranndir pynag a'm wlaskor, my a'n deliver heb ronson; ha defendyes oll an soedhogyon an tollow war aga chatel ynwedh.\n34‘Oll an goelyow ha'n sabotys ha'n loeryow nowydh ha'n dydhyow apoyntys ha'n trydydh kyns goel ha'n trydydh wosa goel – bedhens dydhyow a rydhheans dhiworth tollow hag a dhelivrans rag an Yedhewon usi a-ji dhe'm gwlaskor. 35Ny'n jevydh nebonan awtorita rag kavoes travyth dhiworta nag annia onan vytholl anedha a-dro dhe dra vytholl.\n36‘Bedhes Yedhewon omrolys yn luyow an myghtern bys y'n myns a dheg mil wour warn ugens, ha bedhes an keth mentons res dhedha a dhegoedh dhe oll luyow an myghtern. 37Bedhes re anedha gorrys yn dinasow bras an myghtern ha bedhes re anedha gorrys yn soedhow trestys y'n wlaskor. Bedhes aga soedhogyon ha'ga ledyoryon anedha aga honan, ha bewens herwydh aga laghys aga honan, par dell worhemmynnis an myghtern y'n pow Yuda.\n38‘Ha'n tri ranndir re beu keworrys dhe Yudi dhiworth pow Samaria, bedhens junys orth Yudi bys may fons aswonnys dhe vos yn-dann unn rewler hag i dhe obaya an arghoferyas a-der re erell. 39Ptolemais ha'n tir yn y ogas my re's ros yn ro dhe'n sentri yn Yerusalem, rag tyli kostow an sentri a goedh aga thyli. 40My ow honan a re pymthek mil shekel a arghans pub blydhen yn-mes a wobrow an myghtern a dylleryow gwiw. 41Hag oll an talasow a-dhelergh na veu pes gans an soedhogyon dell wrens y'n kynsa blydhynyow, i a re alemma rag kostow an tempel. 42Dres henna, an pymp mil shekel a arghans kemmerys gans ow soedhogyon a wobrow blydhenyek an tempel, hemma ynwedh yw remittys, drefenn y vos dhe'n oferysi hag a serv ena. 43Ha piw pynag a hwila meneghi yn Yerusalem, po yn onan a'y glosow, drefenn ev dhe vos yn kendon dhe'n myghtern, po kendon pynag arall, bedhes kwit a henna ha daskavoes oll y byth yn ow ruvaneth.\n44‘Bedhes an kost a dhastrehevyans ha nowydhheans an sentri pes a akontow an myghtern. 45Ha bedhes an kost a dhastrehevel fosow Yerusalem ha'n kerweyth a-dro dhedhi, ha'n kost a dhastrehevel an fosow yn Yudi pes ynwedh dhiworth akontow an myghtern.’\n46Pan glewas Yonathan ha'n bobel an geryow ma, ny's kryssons na'ga degemmeres, drefenn i dhe berthi kov an drogow meur re wrussa Demetrius yn Ysrael ha fatell y's arwasksa. 47Gwell o gansa Aleksander, drefenn ev dhe vos an kynsa ow kewsel geryow a gres dhedha, hag i a besyas avel y geffrysysi oll y dhydhyow. 48Aleksander an myghtern a guntellas lu bras hag a gampyas a-dal Demetrius. 49An dhew vyghtern a vetyas yn batel, ha lu Demetrius a fias dhe'n fo hag Aleksander a'n holyas hag a's fethas. 50Ev a vatalyas yn krev bys pan sedhas an howl, ha Demetrius a goedhas y'n jydh na.\nKevambos Ptolemi hag Aleksander\n51Ena Aleksander a dhannvonas kannasow dhe Ptolemi myghtern Ejyp gans an messaj a hol: 52‘A-ban dhehwelis dhe'm ruvaneth ha esedha war dron ow thasow, ha fondya ow governans, ha brewi Demetrius, ha kavoes maystri war agan bro, 53my eth er y bynn yn batel ha kekeffrys ev ha'y lu a veu brewys genen, ha ni re gavas agan esedhva war dron y ruvaneth – 54lemmyn ytho fastyn ni kowethyans an eyl gans y gila; ro dhymmo lemmyn dha vyrgh avel gwreg, hag yth av ha bos dha dheuv, ha my a re rohow dhis ha dhedhi hi herwydh dha savla.’\n55Ptolemi a worthybis ha leverel, ‘Gwynnvys an jydh may tehwelsys dhe wlaskor dha dasow hag esedha war dron aga ruvaneth. 56Lemmyn my a wra ragos par dell skrifsys; mes met genev yn Ptolemais rag may hwellyn an eyl y gila, hag yth av ha bos dha hwegron dell re leversys.’\n57Ytho Ptolemi a dheuth yn-mes a Ejyp, ev ha Kleopatra y vyrgh, hag a dheuth dhe Ptolemais y'n kans, dew ha tri-ugensves blydhen.10:57 150 kyns Krist. 58Aleksander an myghtern a'n metyas, ha Ptolemi a ros dhodho Kleopatra y vyrgh yn demmedhyans hag a solempnyas hy demmedhyans yn Ptolemais gans ryelder bras, par dell wra myghternedh. 59Ena Aleksander an myghtern a skrifas dhe Yonathan may teffa ha metya ganso. 60Ytho yth eth dhe Ptolemais gans meuredh ha metya an dhew vyghtern; ev a ros dhedha arghans hag owr, ha dh'aga howetha ev a ros rohow pals, hag ev a'n jevo favour gansa. 61Bagas a wer, bilens a Ysrael, a omguntellas er y bynn, gwer dhilagha, rag y guhudha, mes ny wrug an myghtern fors anedha. 62An myghtern a worhemmynnis may fe diwiskys Yonathan a'y dhillas ha wiskys yn purpur, hag yndella i a wrug. 63Ena an myghtern a wrug dhodho esedha rybdho; hag y leveris dh'y soedhogyon, ‘Ewgh yn-mes ganso bys yn kres an sita ha dyllewgh na goedh dhe nebonan y guhudha a-dro dhe dra bynag ha na'n annies nebonan rag acheson pynag.’ 64Pan welas y guhudhoryon an enor a veu res dhodho herwydh an gwarnyans, ha'y weles gwiskys yn purpur, i a fias oll dhe'n fo. 65Yndella an myghtern a'n enoras ha'y skrifa yn mysk y gynsa kowetha, hag a'n gwrug pennhembrenkyas ha governour an ranndir. 66Ha Yonathan a dhehwelis dhe Yerusalem yn kres hag yn lowena.\nApollonius yw Fethys gans Yonathan\n67Y'n kans, pymp ha tri-ugensves blydhen,10:67 147 kyns Krist. Demetrius mab Demetrius a dheuth a Kreta dhe vro y dasow. 68Pan glewas Aleksander hemma, duwon meur a'n jevo hag ev a dhehwelis dhe Antiogh. 69Demetrius a ordenas Apollonius governour Kelesyria, hag ev a guntellas lu bras hag a gampyas erbynn Yamnia. Ena ev a dhannvonas an messaj a hol dhe Yonathan an arghoferyas:\n70‘Ty yn unnsel a sevis er agan pynn, ha my re beu dres yn ges ha disenor ha ty yw an skila. Prag yth omgemmerydh awtorita warnan y'n vro venydhyek? 71Mara'th eus trest y'th lu, diyskynn dhe'n plen rag dos er agan pynn, ha kesstrivyn an eyl erbynn y gila ena, rag yma genev nerth an sitys. 72Govynn ha dysk piw ov ha piw yw an re erell usi orth ow gweres. Tus a lever dhis na yllydh sevel a-ragon, rag dha dasow a veu fesys diwweyth yn aga bro aga honan. 73Ha lemmyn ny yllydh sevel orth ow marghoglu ha lu a'n par ma y'n plen, ma nag eus na men na bilienn na tyller vytholl dhodho may hyllir fia.’\n74Pan glewas Yonathan geryow Apollonius, movyes veu y brys. Ev a dhewisas deg mil wour hag ev eth dhiworth Yerusalem, ha Simon y vroder a'n junyas rag y weres. 75Ev a gampyas erbynn Yoppa, mes tus an sita a dhegeas hy yetow, rag yth esa dhe Apollonius savla-goelyadoryon yn Yoppa. 76Ytho i omsettyas orti, ha tus an sita a borthas own hag i a igoras an yetow ha Yonathan a gavas maystri war Yoppa.\n77Pan glewas Apollonius hemma, ev a guntellas tri mil a'n marghoglu ha lu bras, hag ev a geskerdhas dhe Azotus par dell ve ev ow mos pella. Y'n keth termyn ma yth eth yn-rag y'n plen, rag ev a'n jevo para bras a'n marghoglu, hag y fydhya ynno. 78Yonathan a'n siwyas bys Azotus, ha'n luyow a vatalyas. 79Apollonius re assa mil a'n marghoglu yn-dann gel a-dryv dhedha. 80Yonathan a gonvedhas bos kontrewaytyans a-dryv dhodho, rag i a wrug kylgh oll a-dro dhodho hag a dewli sethow orta a'n bora dhe'n dohajydh. 81Mes y gasoryon a sevi fast, dell arghsa Yonathan, ha mergh an eskerens dheuth ha bos skwith.\n82Ena Simon a ledyas y lu yn-rag hag a vatalyas orth bagas an eskar (rag an marghoglu o heb nerth); fethys vons ganso hag i a fias dhe'n fo, 83An marghoglu a veu skoellys a-les y'n plen. I a fias dhe Azotus hag a hwilas skovva yn tempel Beth-dagon, aga idol. 84Mes Yonathan a loskas Azotus ha'n trevow yn hy hyrghynn ha'ga ravna; ha tempel Dagon ha'n re re fisa ynno ev a loskas gans tan. 85Myns an re a goedhas der an kledha, ha'n re leskys hag i yn few, a dheuth dhe eth mil wour. 86Ena Yonathan eth alena hag a gampyas erbynn Askalon, ha tus an sita a dheuth yn-mes rag y vetya gans meuredh bras.\n87Yonathan ha'n re esa ganso a dhehwelis dhe Yerusalem gans preydh meur.\n88Pan glewas Aleksander an myghtern a'n taklow ma, ev a enoras Yonathan hwath moy, 89hag ev a dhannvonas dhodho brocha a owr, par dell yw an us y ri dhe gerens myghternedh. Ev a ros dhodho ynwedh Ekron ha'n tir yn hy hyrghynn avel eretons.


Možnosti Oblasť: Bez limitu max. 10km do stanice Meteor O-I 'North'max. 25km do stanice Meteor O-I 'North'max. 50km do stanice Meteor O-I 'North'max. 100km do stanice Meteor O-I 'North'max. 200km do stanice Meteor O-I 'North'max. 300km do stanice Meteor O-I 'North'max. 400km do stanice Meteor O-I 'North'max. 500km do stanice Meteor O-I 'North'max. 750km do stanice Meteor O-I 'North'max. 1,000km do stanice Meteor O-I 'North'max. 1,500km do stanice Meteor O-I 'North'max. 2,000km do stanice Meteor O-I 'North'max. 3,000km do stanice Meteor O-I 'North' min. 10km do stanice Meteor O-I 'North'min. 25km do stanice Meteor O-I 'North'min. 50km do stanice Meteor O-I 'North'min. 100km do stanice Meteor O-I 'North'min. 200km do stanice Meteor O-I 'North'min. 300km do stanice Meteor O-I 'North'min. 400km do stanice Meteor O-I 'North'min. 500km do stanice Meteor O-I 'North'min. 750km do stanice Meteor O-I 'North'min. 1,000km do stanice Meteor O-I 'North'min. 1,500km do stanice Meteor O-I 'North'min. 2,000km do stanice Meteor O-I 'North'min. 3,000km do stanice Meteor O-I 'North'\nAktuálny dátum, čas a východiskové časové pásmo: 18:53:35 UTC


Diskudhys veu vanadiom diwweyth. An kynsa prys yn 1801, Andrés Manuel del Río, Professor Monydhieth yn Cita Meksiko, a wrug hwithrans war voon plomo pardo de Zimapan, aswonnys lemmyn avel vanadit. Y hanow rag an elven veu panchromiom, ow styrya 'pub liw'. Ev a'n leveris orth Alexander von Humboldt, an hwithrer tiryow a vri. Danvenys veu lyther ow tisplegya an diskudhyans, mes ny dhrehedhas an lyther awos bos gwreckys an gorhel hag a wrug y dhon. Ytho yn 1831 Nils Gabriel Sefström a enyshas an alkan dhyworth moon horn a Sweden. Ev a henwis an elven vanadiom.\nDiwettha golegyans an folen ma a veu an 17 Ebrel 2022, dhe 16:05.